
लुपा: 


नेपालभाषा आधुनिक कविताया छगू सशक्त हस्ताक्षर खः कवि डा. 
आनन्द जोशी । वयूकः आधुनिक कविताया धा: पलिस्था जूसां निसें मदिक्क 
धया थें नेपालभाषा आधुनिक कविता चिना न्ह्याःवयाच्वंगु दु । थौकन्हे वयकः 
कविता च्वया जक मखु आ: आधुनिक कवितायात खःलाँ जूकेत थम्हं हे 
कविता सम्बन्धि न्हन्हूग्‌ खँ पितहया: विभिन्न च्वसु च्वया: न्ह्यज्याना: वयाच्वंगु 
दु। 

वयकः छम्ह वातावरणविद्‌ खः । ग्लोबल वारमिंगया हुनिं संसारय्‌ 
प्राकृतिक विपत्ति, विनाश वयाच्वंगु दु । गुकि आम मनूतयूगु विनाश यायेगु 
याना वयाच्वंगु दु । वातावरण स्यंकेफइ तर भिंकेत तसक थाकुइ । गुकथं 
वातावरणया भिंके थाकुसा मस्यंकेगु बांला: । 

आ: आधुनिक कविता ल्यायूम्ह पुस्तायात हस्तान्तरण याना वनेमाःगु 
वाःचायेका दिल । गुलि खे कविपिनि थः स्वया: क्वय्‌या पुस्तायापिं न्हूपिं 
कविपिं प्याहां वइ धकाः ग्या: । उलि जक मखु थःत लिफ्याना थकी धका: नं 
ग्या: । उकि थः स्वयाः थाहां वयेके मबिइगु कुतः यानाच्वनी । 

थःत हंकेत थम्हं मेपिंत हनेमा: । अले सलंफलं अथे थःत मेपिंसं 
हनि । जि तःधं, जिं जक स्यू धकाः संकूचित बिचाः कय्‌च्यानाच्वंतल्ले 
नेपालभाषाया कविता ख्यः गुबले विकास नं जुइमखु । गुलि विकास जुल व 
नं कं कयूकयकूना वने बाहेक मेगु जुइमखु । आ: नेपालभाषाया काव्यया 
आलय्‌ चकंका वनेत आधुनिक कवि डा. आनन्द जोशी थम्हं स्यूगु खं 
मेपिंनापं इना कायेगु व न्हून्हूगु कविता सिर्जना याना न्ह्यज्याना वनाच्वना 


दीगु दु । थोंया ई सुनां छु याः मयाः स्वयाः जिं छु यायेफु धयागु याना 
क्यनावनेगु ख: । थौंया स्याः, स्याःचाःया किपा जक कविताय्‌ ब्वयाबियेगु जक 
मखु उकिया समाधानया लँपु नं क्यनाबियेमाःगु धयागु खँ ज्वनाः वयकः 
झायाच्चनादीगु दु । कवितायात मात्र कविता जक मखु छगू अनुसन्धानकथं 
थृकियात न्ह्याका य॑ंकेमाःगु खँ नं वयूकलं तयाः नेपालभाषा कविताय्‌ नःलिगु 
खँ हयादीगु दु । 
“आनन्द जोशीया स्वतन्त्रता’ वयूकःया नेपालभाषाया प्यंगूगु कविता मुना 
सफू खः । थ्व सफूयात छिकपिनिगु न्ह्यःने व्वयेहये खना: तसकं लय्‌ता: । थ्व 
सफूयात नं नेपालभाषाया साहित्यया ख्यलय्‌ सकसिनं लसकुस यानादी 
धयागु भल्सा कयाः । जय नेपालभाषा ! 

- बिमल ताम्राकार 


थःगु खं 
डा. आनन्द जोशी 


ई फुनाच्वन, जिं च्यूता: हे मतःसां ईनाप नापं जि दुने लबु जुया बुयावइगु 
बिचालं, ज्वालामुखिया लाभा थें इलय्‌ ब्यलय्‌ दायावइगु विद्रोहया प्रवाह नं 
न्ह्याबलें घ्वाना वाध्य याना हे च्चंगु दु जित: - कविता सुजना याना वनेत । 
खयेफु थ्व हे श्रृंखलां समसामयिक तथा न्हूगु अवधारणानापं 'जि'यात व्यक्त 
यायेत बःबियाच्चन जितः । 


थौंया कविता (न्हू कविता, आधुनिक कविता, समसामयिक कविता) छगू 
अभियानया रुपय्‌ न्हूगु स्वरुप, न्हूगु पन, न्हूगु बिचाः, न्हूगु मू, मान्यता 
नीस्वनेत न्ह्याःवंगु यात्रा प्यंगू दशक पुला: वनेधुंकल । थ्व यात्राया उपलव्धि 
खनाः भीपि गर्वित, तर जीवन्त गतिनाप न्हूगु दिशाय सशक्तरुपं न्ह्या:वंगु 
क्रमया गति धाःसा घुसुं न्ह्यानाच्चंगु लः थें तसक हे सुस्त । थ्व धाः नं 
विश्वय्‌, भीगु देसय्‌ वयाच्चंगु थौंया हिउपा: व थुकिया प्रभाव, वर्तमान 
जिन्दगी भोगय्‌ यानाच्वंगु स्थिति, संघर्ष, मनू मनू दथुया स्वापू, विकासया 
पला: आदियात व्यक्त याना कन्हे न्ह्याःवनेमा:गु दिशा संकेत नं याना वनेत 
प्राथमिकता बिया: वनेमाःगु खः । थ्व हे लँय्‌ जि न्ट्याःवना, थुकिया लिच्वः खः 
थ्व सफू आनन्द जोशीया स्वतन्त्रता । थुकिया मतलब थ्व कविता मुनां दकव 
पक्षयात एकिकृत याना अभिव्यक्त याःगु दु धका जिं धाये मफु । खः अझ नं 
यक्व पक्ष दनि, विषय व विषयया जिन्दगी नापया स्वापू, लकस नापया 
सम्वन्ध, व्यवस्था नापया अन्तरक्रिया यक्व क्षेत्रत चिन्तन मनन तथा विश्लेषण 
याये मानीगु दनि, अनुभवया लिधसां कया: अभिव्यक्त याना वनेमा:गु बाकि 
हे दनि । ईअनुसार गुलिंइ खय स्वीकृती, गुलिइ खय्‌ विद्रोह, गुलिइ खय्‌ 
आत्मसमर्पण, गुलिइ न्हूगु दिशा पहिचान तक्क याना थःगु अनुभूतियात 
अभिव्यक्त याना हे वनि थौंया पिढ़ीं, कन्हेया पिढीं । 


प्रस्तुत कविता मुनाय्‌ विविध विषययात विश्लेषण याना जिं अभिव्यक्त 


यायेगु प्रयास यानागु दु । थ्व विषय मध्ये जिं अप्व: महत्व बियागु क्षेत्र खः - 
स्वतन्त्रता । जि स्वये स्वतन्त्रतायात सुनानं हत्या यायेफइ मखु, सुनानं 
कुनेफइ मखु, न्हंका छूवयेफड मखु, व ला थः हे स्वतन्त्र, थः हे जीवन्त । थौं 
छगू न्ह्यसः दनावःगु दु - छु सम्पूर्णरुपं स्वतन्त्र भाःपिना, स्वतन्त्रताया 
अनुभव याना जिन्दगी म्वाये फयाच्वंगु दु ला ? स्वतन्त्रता सिर्फ प्यंगः 
आखःग्वः जक मखु, वया थःगु हे सीमा दु, थःगु हे व्याप्ति दु, थःगु हे अस्तित्व 
दु। थ्वयात उपयुक्त रुपं प्रयोग तथा व्यवस्थित याना वनेफुसा जक जीवनया 
अभिन्न अंगया रुपय्‌ एकिकृत जुयाः जीवन्त जुइ । तर स्वतन्त्र धायेवं 
उछुंखल जुया: यःयःथे, न्ह्याःन्ह्याः थें प्रयोग याना जुल धाःसा थुकिया 
लिच्वलं झन ग्यानापुगु समस्या प्रादुर्भाव जुया: झीगु विकास तथा प्रगतिया 
लँय्‌ लिसः मदुगु न्ह्यसः दनाः विचलित याना बिइफु । उकिं 


खः आः ला 

जिं छगू बिस्क युद्ध ल्वायेमाःगु दु - 

कयूकूना वनाच्वंगु स्वतन्त्रताया विरोधय्‌ 

दिशाहीनतय्‌गु दिशासंकेतया विरोधय्‌ 

थम्हं हे बुझकागु विम्वयागु विरोधय्‌ ! 

जि म्वाये आः - 

कयकुनाः मखु, सर्गः जुयाः म्वाये 

पुखू जुयाः मखु, खुसि जुयाः म्वाये 

थम्हं बुझइकागु दिशाय्‌ न्ह्याःवनाः 

थः थः हे जुयाः म्वाये । 
विभिन्न पत्रिका (नःलि, थोंकन्हे, पलिस्था, थाय॒भु, थौंया कविता)य्‌ प्रकाशित 
जूगु कविता तथा अप्रकाशित कविता नं सफूया रुपय्‌ पिकायेत प्रेरित याना 
जक मखु, थ्व अभियानयात मूर्तरुप बिइत जितः घ्वाना: बियादीपिं डा. 
कुन्जनी जोशी, डा. रुवी जोशी, ई. रिकि जोशी, डा. शिशिर वाताजु व डा. 
मेरिन जोशीयात यक्व यक्व सुभाय्‌ दु । अथे हे थ्व सफूया भाय्‌ भिंका: 
सफूया प्रुफ नापं स्वया: व प्रकाशन समेत यानाः: न्ह्य:ने हया: बियादीम्ह 
हाइजिन विमल ताम्राकार, कुत: पिकाकःयात दुनुगलंनिसें यक्व सुभाय्‌ दु । 





हिउपा: वयाच्वंगु थ्व ई । 


हिउपा:या लिच्च: स्वतन्त्रता 

स्वतन्त्रतायात 

जीवनया अभिन्न अंग याना यंकेगु ज्यायात 
मूर्तरुप बिइत वःम्ह छ, न्हपिढीं 

जिमि छय रोनन्‌ । 

थ्व सफू रोननयात । 


- आनन्द व कुन्जनी 


धल: 


१. कवि वक्तव्य : जीवन्त लँ 
थौंया कविताया उपलब्धि व वर्तमानय्‌ खनेदुगु दिशा संकट 

२०. 


कविता धल: 





. आनन्द जोशीया स्वतन्त्रता 

. चिचीधंगु टापुतयगु अस्तित्वया न्ह्यसः 

. आस्थाया सः 

. जिमि बाः: लः खः/ फय खः/ जः खः 

. चेतनाया लबु दनेमाः आः जिन्दगीतयूके 

. खंग्वःया जीवन्त प्रयोग 

. चक्रव्यूह त्वा: थला: न्ह्याःवंगु पलाखं हे जीवन्त लँ बुइकी 
. खुसि : गति खः ह्यूपाःया / न्हूगु धाःया 

. सर्गः थे चकनाः म्वायेमाः जिन्दगी - न्हूगु मूल्यनाप 

१०. 


मनूदुने ब्वलनावंगु प्रदूषणं भयाक्रान्त जि 

स्थापित टापु : कोशल्वहं 

आक्वारियम दुने म्वानाच्चंम्ह न्या व वया विद्रोह - छगू प्रतिक्रिया 
बिस्क अनुभूति, बिस्क लँ 

चेतनां बुइकूगु लँ 

श्रृंखलाहीन बिचा:यागु मुहान जि 

मू धालं विस्थापित जि, तर जि म्वाये आः थः हे जुयाः 

दिशाहीन ल्हातयूसं क्यंगु लँ व चेतनां थना: व्यूम्ह मनूया दिशा संकेत 
अस्तित्वया मुद्दा, भयाक्रान्त हिमालय 

जि ला व्यस्त - छेँया संरक्षण यायेगु अभियानय्‌ 

कवितां रित दायर याःगु दु थौं ! 


२१. स्वतन्त्रता सम्पूर्णरुपं थः हे स्वतन्त्र ! 


परिंशिष्टांक 





(क) डा. आनन्द जोशीया थ्व सफुतिइ दुथ्याःगु कविता व प्रकाशन विवरण 
(कालक्रमानुसार, ने.सं. ११२६-११३४) 


(ख) डा. आनन्द जोशीया काव्यबारे समालोचकतयगु धापू 


(ग) डा. आनन्द जोशीया थौंतक (ने. सं. १०८३ - ११३४) प्रकाशित कविताया 
धलः 





कविया वक्तव्य : जीवन्त लँ 


शौंया कविताया उपलव्धि 
व 


वर्तमानय्‌ खनेदुगु दिशा संकट 
पृष्ठभूमि 


इनाप क्रमिकरुपं हिउपाः वयाः लकसय्‌ जक मखु, भीगु म्वायेगु पद्धतिइ, 
जीवनया मू, मान्यता व आस्थाय्‌ यकव किसिमं परिवर्तन वयाच्चनि । थ्व 
हिउपाः लिसे गुलिखें कीगु म्वायेगु आधारत, भीगु विशवासत, भीगु संकल्पत 
नं सहभागी जुयाः न्ह्याःवनेफु । थन्याःगु एकिकृत प्रकृयां न्हूगु हे प्रारुपया 
विकास जुयाः, न्हूगु हे दिशा सिर्जना जुया: जिन्दगीयात ईकथं व्यवस्थितरुपं 
म्वायेत सक्षमता प्रदान याना यंनेफु । तर थन्याःगु प्रकूयागत क्रमप्रति च्यूताः 
तक मतसे व हे परम्परागत किलं नयेधुंकूगु थांयात म्वायेगु आधारया रुपय 
बःकयाः थ्व हे छगू जक लँ खः धकाः धिपियाइपिं नं मदुगु मखु । थथे हे 
गुलिखे जिन्दगीत ला थ्व क्रमया दौडय्‌ ब्वाय वने मफया वा हतास जुया 
बीचय्‌ हे दिना: अलमलय्‌ जुयाः च्वनेफु, च्वपिं नं दु । थन्याःगु परिस्थिति 
साहित्यया विभिन्न धा:यागु विकासय्‌ इलय्‌ ब्यलय्‌ वःगु दसि इतिहासय्‌ 
विद्यमान हे दु । ईनापया परिवर्तनया प्रवाहय्‌ साहित्यय्‌ नं हिउपाः वया, 
ब्वलनाः वर्तमान जीवन तथा म्वायेगु पद्धतिइ न्हूगु दिशा प्रादुर्भाव जुयावनिगु 
स्वभाविक हे खः, छायकि प्रवाह नाप न्ह्या:वनेगु हे जीवन खः, जीवन्ताया 
दसु खः । नेपालभाषाया विभिन्न विधात मध्ये कविता क्षेत्रयात थन्याःगु 
परिवर्तनं दकसिबे संवेदितरुपं प्रभावित याःगु खनेदु । 

नेपालभाषाय्‌ थौंया कविताया विकासक्रम 

नेपालभाषाया काव्य विधाय थौंया कविता (न्हू कविता, आधुनिक कविता, 
समसामयिक कविता) छगू अभियानया मूर्तरुप कया: न्ह्याःवंगु प्यंगू दशक 
पुला: वनेधुंकल । थौंया कविताया शुरुया इतिहास व विकासया विभिन्न 
त्वाथःया यात्राया खँ तःहाक: । समष्टिरुपं धायेगु खःसा “सीमित लागा दुने 


कयूकुनाः म्वायेमाःगु वाध्यता, न्हूगु लँ दयेकाः न्ह्याःवनेत स्वःगु क॒तःया 
न्ह्यःने पःखाः जुयाः दंवइगु परम्परागत मू, मान्यता व सर्गः थें म्वायेत स्वःगु 
क॒तःयात चुंचुं थलाबिइगु षड़यन्त्रया विरोधय्‌ ब्वलंगु अभियान खः - थौंया 
कविता” (आनन्द जोशी, ११३३) । विश्वया विभिन्न पक्षय्‌, गथेकि आर्थिक, 
सामाजिक, वैज्ञानिक तथा प्रविधि व राजनैतिक क्षेत्रय्‌ न्ह्याःवंगु विकासया 
क्रमं व थ्वपाखें पिज्वःगु परिवर्तनं जीवनया म्वायेगु तरिकाय्‌ सोचय्‌, धारणाय, 
बिचालय्‌, दृष्टिकोणय्‌, न्हिन्हिं म्वायेगु पनय्‌ व कन्हेया लँ निर्धारण याना 
वनेगु प्रक्रिया सम्वन्धय्‌ नं यक्व हिउपाः वयेधुंकूगु दु । थन्याःगु हिउपाः तथा 
जिन्दगी भोगय्‌ यानाच्चंगु स्थितियात विश्लेषण याना: कन्हे न्ह्याःवनेमा:गु लँ 
ल्ययेत नं थौंया कवितां त:धंगु भूमिका म्हितूगु दु । 


नेपालभाषाया काव्य विधाया विकासय्‌ गाजल दाःगु चा (१०८६)या प्रकाशनं 
छगू तःधंगु मोड हया: न्हूगु स्वरुप, न्हूगु पन, न्हूगु बिचाः, न्हूगु मू, मान्यता 
नीस्वनेत बः बिल । थ्व अभियान नाप बुगु थ्व धा: नं जीवनया विभिन्न 
पक्षयात विश्लेषण याना जक मखु, विषयगत क्षेत्रय्‌ नं यक्व हे विविधता व 
व्यापकता हया: सशक्त तवरं अभिव्यक्त यानाः न्ह्याःवनाच्चंगु दु । थौंया 
कविताया विकासयात्राया क्रमय्‌ पूर्ण बैद्यया “सरासु” (१०८७), “लः लः 
खः” (१११५), डा. आनन्द जोशीया “विस्थापित जि-'जि' मखु” (११००), 
“कोशल्वहं”(१११३), बुद्ध सायमिया “जि जिगु वर्तमान” (१०९४), “जिन्दगी 
बँय्‌ वाःगु हि चेतनाया मि” (१११७), डा. योगेन्द्र प्रधानया “छगू दीप छगू 
लाश” (१०८५), सुन्दर मधिकःमिया “आल तनी मखु” (१०९९), थःगु हे 
घालं (१११७), डा. केशवमान शाक्यया “बिनाच्चंगु पहर” (१०९६), सुदन 
खुसःया “तनावंगु लागा” (११०६), नवीन चित्रकारया “स्वकूमि जि जि 
दुनेया” (१११७), प्रतिसरा सायमिया 'तिकिनंगु मि’ (११२१), रजनी मिलाया 
'जिं पियागु ई थ्व हे ख? (११२६), सुरेश किरणया 'थौं घन्टाघरं जिके ई 
न्यनाच्वन' ( ११३१) व थौंया पिढींया मेपिं कवितयगु कविता नं कोशल्वहं 
सावित जुया भीगु काव्य इतिहासया ख्यःयात चकका यंकूगु दु । 


शौंया कविताया उपलव्धि 


थौंया कवितायात विकास याना वनेगु अभियानय्‌ ब्वति कयाः न्हू कवितयूसं 


यक्व उपलव्धि नं हासिल यात । 
१) वर्तमान ईयात मियाः, बन्हः तयाः वा वालघरि कया मखु, थःगु 
हे ई याना म्वायेत थौया कवितां ह:पा: बिल । 
२) सुल्प्या जुयाः म्वानाच्वंगु संस्कार, पुलांगु ताल्जु व धकं थौंया 
ज्या, थौंया विकास, थौंया दृष्टिकोणयात मूल्यांकन यानावंगु श्रृखला, 
पुलांगु लँय्‌ हे अलमलय्‌ जुया: म्वाना: बिइमाःगु वाध्यता, भी भी 
जुयाः म्वाये मदुगु क्रमयात च्वफुना स्वतन्त्र, निष्पक्ष, अडिग जुया 
न्ह्याःवनेत, म्वायेत लँ कयन । 
३) सीमित लागादुने लिरुथिरु जुइत वाध्यगु जीवन पद्धति, 
परम्परायूगत मू, मान्यताया पंज: दुने कयकुना म्वायेमाःगु म्हगस, 
इच्छा, विश्वासया विरोधय्‌ सर्गः थें चकना म्वायेत ब: बिल थौंया 
कवितां । 
४) हिउपाः इलं हइ, ब्वलनि सुनानं पने फइमखु । थ्व वःगु थौंया 
कविताया हिउपाःयात नकारय्‌ याना: हानं हानं खोरदुने द्ृहां वनेत 
उत्प्रेरित यानाच्वंगु अर्ति, दिशा व उपदेश दक्वसित अर्थहीन घोषणा 
याना हिउपा: लः खः, सुनां पनि वयात तछयाना न्ह्याःवनि वा सुनां 
पनि वयात नं चुइकायंकि धयागु संदेश थौंया कविताय्‌ अभिव्यक्त 
याना न्ह्याःवन । 
५) विषयवस्तुया सीमितता, जिन्दगी व विभिन्न स्थितियात स्वयेगु 
संकीर्ण दृष्टिकोणयात वांछुवया, विषयवस्तुयात विस्तृत मिखां स्वया: 
ब्वयेगु ज्या जुल । उदाहरणया रुपय्‌ न्हूगु विषय क्षेत्र, गथेकि 
शहरीकरण, वैज्ञानिक प्रगति व थ्वया प्रभाव, प्रदूषण, मनूतयगु 
स्वापू, चिचीधंगु टापुयागु अस्तित्व सकट, जलवायु परिवर्तन व 
थ्वपाखें प्रभावित लकस व जिन्दगी आदियात दुथ्याका: थौंया कवितां 
थःगु लागा: चककावन । 
६) थौंया कवितां थःगु देयया जक समस्या मखु, विश्वया समस्यायात 
नं अध्ययन, चिन्तन मनन याना थ्व देयया मनूत नं विश्व समस्यायात 
समाधान यायेगुलि वा व्यवस्थापन यायेगुलि सक्रियरुपं सहभागी 
जुयावंगु दु धकाः न्हूगु क्षेत्र (जलवायु परिवर्तन, शहरीकरण, प्रदूषण, 
मरुभूमीकरण, दिगो विकास, यान्त्रिक जीवन पद्धति, भू उपयोग 


आदि), थ्वया प्रभाव व व्यवस्थापन यायेगु पक्षयात न्ह्यःने ब्वयेह:गु 
दु। 

७) थौंया कविता प्रारम्भ जुइ न्ह्यःया परम्परागत पुलांपिं स्थापित 
कवितय्‌सं व साहित्यकारतयूसं न्हूगु पिढींया पलाःयात स्वागत 
याःगु व न्हूगु पिढींया अभियानयात हःपा: बिया सहयोग याःगु गनं 
नं अभिलेख खने मदु । तर थौंया स्थापित कवितयसं थःगु कविताया 
माध्यमं न्हूगु पिढींतयत स्वतन्त्ररुपं न्ह्याःवनेत आह्वान याःगु दु । 
उदाहरण - 


स्व, थःगु हे अभियान नाप न्ह्या:वनाच्वंपिं 
ल्यायम्हत/ ल्यासेत/ मस्त (न्हूगु पिंढी ) 
इमिसं ला - 
व आधारहीन आधारयात अन्वेषण याना थुइकल कि - 
थ्व दथुइ म्वानाः 
'जि'यात अभिव्यक्त यायेत स्वयेगु 
महानगरय्‌ दुषित मजुगु फय्‌ व लः मालेगु प्रयास जक खः ! 
इमिसं ला - 
व सम्मोहनय्‌ तक्यंगु भीडय्‌ थौं तक्क म्वाना थुइकल कि - 
वला मात्र भीड खः 
गन थःगु ख्वा: तंका म्वायेत बाध्य मनू ! 
थ्व स्वीकार्य मखु इमित 
उकि  न्ह्या:वनाच्चन इपिं थःगु हे अभियाननाप 
निखेया सि तछयाना पिहां वयाच्चंगु दु इपिं 
चेतनाया मुहान जुयाः 
आस्थाया पुसा जुयाः 
पनेत स्वयेमते इमिगु प्रयास 
प्याकेब्यु/ ब्वलनेब्यु 
विशालता 
(गुगुली संकीर्णता मदु 
सर्गः जुयाः चकनिगु निश्चितता जक दु !) 


- डा. आनन्द जोशी (१११३ख) 
चेतनाया क्वा: जलं नॅनं नायावनाच्वंगु ई : 
न्हूगु पिंढीया पला: 


थःपिन्सं हे पंग: दकव फुक्क चिइका: ल॑ दयेकाः न्ह्यावंगु न्हूगु 
पिढीया पलाखं न्हूगु दृष्टिकोण, उपयुक्त मू, मान्यता स्थापना याना 
जीवन्त गतिनाप जिन्दगीत आ: म्वाइगु विश्वास क्वयूया कविताय्‌ 
डा. आनन्द जोशीं व्यक्त या:गु दु - 


स्व, व भीड/ हूलया धालं 
विस्थापित जुया: न्ह्याःवनाच्चन 


आः, जीवन्त गतिनाप 
म्वाइ जिन्दगीत । 


- डा. आनन्द जोशी (११३१) 
चक्रव्यूह त्वाःथलाः न्ह्याःवंगु पलाखं हे जीवन्त ल॑ बुइकी 


८) थौंया कवितयूसं इलय्‌ व्यलय्‌ थःगु धारणा स्पष्टरुपं न्ह्यःने 
हयाः (सफूया रुपय्‌, वक्तव्यय्‌, अन्तर्वार्ताय्‌, च्वसुइ आदि) थपिन्सं 
न्ह्याकागु व सहभागी जुयागु यात्राया उपलव्धिया मूल्यांकन, कमी 
कमजोरि पहिचाननापं कन्हे वनेमाःगु लँ नं स्पष्ट यानावंगृ दु । 


समष्टिरुपय्‌ धायेगु खःसा थौंया कविताया यात्रा विकट तथा संकटपूर्ण जूसां 
थुकिया उपलव्धि कोशल्वहंया रुपय्‌ अगिंकार मयासे मगाः । थ्व धाः नं छगू 
तःधंगु हिउपाः हःगु जक मखु, जीवनयात स्वयेगु पहलय्‌, जीवन म्वानाच्वनेत 
वाध्य जूगु व्यवस्थाया मूल्यांकन यायेगु आधार, थौंया ईयात थःगु हे तवर 
म्वायेगु दृढता, कन्हेया दिशा नं थःपिंसं हे निर्धारण याना न्ह्या:वनेगु साहसयात 


बुइका:, ब्वलंका: साहित्यया मेमेगु विधाय्‌ सिबें थ्व कविता विधां बिस्कं 
इतिहास किइत सफल जूगु दु । 


शौया कविताया वर्तमान यात्रा 


थौंया कविताया यात्राय्‌ इलय्‌ ब्यलय्‌ न्हून्हपिं कवित नं प्याहां वल, वयावं 
च्वन । थ्व न्हू पिंढीया कवितय्‌सं स्थापित कवितयूसं न्ह्याकूगु धाःयात व 
चयन याना अभिव्यक्त याना वनाच्वंगु विषय क्षेत्रयात हे निरन्तरता बिया 
वंगु खनेदु, छम्ह निम्ह कवितयगु कवितात बाहेक । आ: तक्कया थौंया 
कविताया समष्ठिगत विषय क्षेत्रत क्वय्‌ बियाच्चनागु दु - 

१. प्राकृतिक श्रोतया स्थिति व बिम्वया रुपय्‌ छ्यलाः सत्यया 

उद्घाटन । 

२. जीवनया विभिन्न पक्ष, अस्तित्वया संकट, विसंगति, विरोधाभाष 

व विद्रोहया सः । 

३. सामाजिक क्षेत्र सामाजिक स्थिति, सामाजिक जीवन पद्धति 

आदि । 

४. धार्मिक व सांस्कृतिक पक्ष धर्म, पर्व, नखः चखः, धार्मिक पद्धति 

आदि । 

५. विकास गां, शहर, पूर्वाधार व आर्थिक विकास, श्रोतया उपयोग, 

वातावरण संरक्षण, वैज्ञानिक तथा प्रविधि विकास आदि । 

६. समस्यात : प्रकोप, युद्ध, पुनर्स्थापना, वातावरणीय समस्या, 

मानवीय स्वतन्त्रता आदि । 

७. मनू मनूया स्वापू, स्थानीय व अन्तराष्ट्रिय सम्वन्ध । 

८. मनू मनू जुयाः म्वायेफइगु ल॑या खोज व विकास । 
थौंया कविताया विकासया सिंहावलोकन याना स्वल धा:सा विविध विषयवस्तुया 
प्रादुर्भाव व थ्वयात विश्लेषण याना प्रस्तुत यायेगु पनय्‌ व चिन्तन मनन 
यायेगु प्रविधिगत ल॑ पाखे नं उल्लेखनीय न्हूगु पन व जीवन म्वायेत, स्वतन्त्ररुपं 
जीवन यापन यायेत मदयेकं मगा:गु आधार, लिधंसा विषय व विकल्पया लँ 


सम्बन्धय्‌ नं एकिकृतरुपं स्वयेगु कृत:या कमी खनेदु । आः पिहां वःगु बहुसंख्यक 
कविता देयूया स्थिति, द्वन्द्व, वाध्यता, नारावादय्‌ केन्द्रित जुया: वनाच्वन । थ्व 
विषयवस्तुयात कलाया आवरणं त्वपुया अभिव्यक्त यायेफ:सा जक थन्याःगु 
विषयया कविता नं शाश्वत तथा तत्कालिक मूल्यनाप सम्वन्धित जुयाः 
जीवननाप स्वापू नीस्वनेत सफल जुयाबिइ । थौं बहुसंख्यक स्थापित कवित 
नं छगू चाकः (घेरा), गुगु थम्हं निर्माण यात, अनं हे चाहिलाः यात्रा यानावं 
थें च्वं । छगू हे ल॑यात तहाकः याना यंकेगु स्वयाः, जव खव जक तब्याः 
यायेगुलि तलिन जुयाच्वन । अथे हे बहुसंख्यक न्हपिं कवित नं व हे लँय्‌ 
न्ह्याःवनाच्चन, व हे श्रृंखला दुने हे सृजना यानाच्वनेत व्यस्त । खः, स्थीर 
जुयावंगु पुखुलिइ गुबले गुबले लःफ्वं खने दयावइ थे छपु निपु न्हूगु पनया 
कविता सिर्जना धाःसा जुयाच्चंगु दु । थ्व हे क्रमय्‌ विगतया विश्वया प्रयास 
व आन्दोलनयात भीसं ल्वःमंके मज्यू । विश्वय्‌ न्हू कवितायात संस्थागतरुपं 
विकास यायेत विभिन्न आन्दोलन जुल गथेकि भूखी पिंढी (हंगरि जेनेरेशन), 
दिगम्वर पिढी, युयुत्सु पिढी, बीट अभियान, श्मशान पिंढी आदि । थ्व मध्ये 
बहुसंख्यक अभियान छुं दिन, छुं महिना, छुं द॑ सशक्तरुपं न्ह्याःवन, तर बर्षा 
यामया बा: (भेल) थें तनावन, सुषुप्त जुयाबिल । अहो, मिंया ला अन्त्य थथे 
मजुइमाःगु खः ! थथे जूगुया मू कारण खः - जिन्दगीया विभिन्न पक्षयात, 
विभिन्न समस्यायात, अन्तर सम्वन्धयात बहुआयामिक तवरं विश्लेषण, अध्ययन, 
चिन्तन मनन यानाः: न्ह्याःवनेगु कमी व संस्थागत रुपं छगू हे उद्देश्य, छपं 
जुया न्ह्याःवनेगु दृढता व संकल्पया कमी । छगू हे फर्मा, छगू हे नारा दुने 
सीमित जुया ईया हिलानापं ल्वयेकः हिला: वनेमफुगु कमजोरी याना थ्व 
प्रयास सुषुप्त जुयावन । थथे हे थौं झीगु कविता यात्रा म्हिगःया हे फर्मा दुने, 
रुटिन स्वरुपगत अभिव्यक्ति पनय्‌, व पुलांगु हे विषय, विम्व, प्रतीकयात हानं 
हानं प्रयोग यानाः वनेगु प्रवृत्तिइ स्वत्तुस्वयाः वनधाःसा च्वय्‌ उल्लेखित अभियान 
थें बीचय्‌ हे सुषुप्त मजुइ धकाः सुनां धायफु ?! 


थौं छगू न्ह्यसः दनाः वयाच्चंगु दु - छु भी वनाच्वनागु लँ बाहेक उखे थखे 
मेगु छु नं ल॑ मन्त ला ? छु लँ दयेका: न्ह्याःवनेत थाय्‌ हे मन्त ला ? न्हगु 
विषयया चिन्तन मनन यायेत श्रोत हे सुना: वन ला ? न्हूगु आस्था, मू, 
मान्यता सम्वन्धयात अन्वेषण याना वनेगु जोश व प्रवृत्ति हे सुना: वनेधुंकल 


ला ? थन स्पष्ट यायेमा:गु खनेदु - कवितयगु लागि न्हूग॒ विषयवस्तु, धारणा, 
पन गुबले नं सुइमखु, अध्ययन, चिन्तन मनन नापनापं अनुभव आवश्यक दु, 
छु नं विषय, छु नं घटना, छु नं ज्याया लिच्वः, छु नं प्रयासया परिणाम 
आदियात दुग्यंक एकिकृतरुपं विश्लेषण आधारय्‌ मूल्याकन याये फःसा न्हूगु 
पन, न्हूगु धारणा, न्हूगु ल॑ लुइकेफु । थ्व दिशापाखें भीगु पला: न्ह्याःवन 
धाःसा भीगु थौंया कवितां बिस्कं पहिचान दयेकेत सफल जुड । 


विकल्पया ल॑ व कार्यान्वयन याना: वनेमा:गु नीतिगत प्रयास 


भीगु कविता क्षेत्रया प्रगति स्वलधाःसा भीगु गतिइ सुस्तता खनेदु, तर 
अस्वस्थ, अपांग, अशक्त जुया ग्वारातुलेत्यंगु स्थिति ला थ्यंगु अवश्य नं मखु । 
आ: थ्व धाःयात ईया दौड अनुरुप गति बिया: न्ह्यःने यंकेत क्वय्‌ छुं नीतिगत 
लँ उल्लेख यानाच्वना । 


(क) थौंया विषयवस्तुइ विविधता व व्यापकता 


इया परिवर्तननाप विषयवस्तुइ न्हून्हूग क्षेत्र नं विकास तथा विस्तार जुया: 
प्रभावित यानावनि । थ्वया मतलव पुलांगु विषय क्षेत्र न्हनावनि, तनावनि 
धयागु मखु, साश्वतता दुगु, जीवन्तता दुगु पुलांगु विषय क्षेत्रं ई अनुसार 
परिवर्तननापं निरन्तर गति कयाः थःत न्ह्याबले स्थापित याना जिन्दगीनाप 
अन्तर सम्वन्ध तया हे च्वनि । थ्व नाप नाप सामाजिक, आर्थिक, सांस्कृतिक, 
वैज्ञानिक व प्रविधि, राजनीति तथा विकासनाप सम्वन्धित न्हून्हूगु समस्या, 
सम्भावना, विकल्प, मू, मान्यता, आस्था तथा विश्वास नं खनेदया हे वयाच्चनि । 
थ्व श्रृंखलां जिन्दगीया न्हिया न्हिथंया प्रवाहयात स्पष्ट खनेदयेक वा मदयेक 
प्रभावित याना यंकि । थन्याःगु प्रभावं यक्व न्ह्यसः थनाः बिइफु, अझ ला छुं 
ई तक ख्युलं व्याप्त याना हिमीचायेकेफु, लँ ल्ययेत नं अलमले जुइत वाध्य 
यायेफु । थन्याःगु समस्या व थ्वया फैलावट, ्वपाखेया प्रभाव आदियात 
अनुसन्धान तथा न्हूगु दृष्टिकोणं, चिन्तन मननं तथा विश्लेषण याना वनेगु 
ज्याय्‌ विश्वया वुद्धिजीवीत, वैज्ञानिकत, नीतिज्ञत, राजनीतिज्ञत, अर्थविद्त, 
योजनाविद्त, वातावरणविदत सक्रिय जुयाच्वंगु दु । थ्व सम्वन्धय्‌ साहित्यकारत 
नं थःथःगृ क्षेत्रय्‌ सहभागी जुयाः न्ह्याःवनाच्चंगु दु । थ्व विद्यमान जुजं वंगु 
समस्यायागु स्थितिया स्वरुप, प्रभावित प्रभाव व निराकरण यायेगु विकल्प 


विभिन्न विधाय्‌ अभिव्यक्तनापं जनतातयूत वोध याना वनेफुसा जक ईया 
दौडय्‌ नेपालभाषाया थौंया साहित्यकारतयस न ब्वति कयाः वनाच्वंगु दु 
धयागु प्रमाणित जूबनि । खला थौंकन्हय्‌ विकासोन्मुख देसय्‌ जक मखु, 
विकसित देसय्‌ नं थौंया कविताय्‌ न्हूगु विषयक्षेत्रतयत समावेश याना यंकेगु 
क्रम तसकं कम जुयाच्वंगु खनेद्‌ । विकसित देसय्‌ इज्रा पाउन्ड, टि. एस. 
इलियट, ग्रिन्सवर्ग आदि व लिपाया कवितयगु विषयवस्तु मूख्य याना यान्त्रिक 
जीवन, युद्ध तथा असुरक्षित वातावरणनाप सम्बन्धित जुयावंगु दुसां विकासोन्मुख 
देयया कविता न्हिन्हिया म्वायेगु समस्या, अस्तित्ववोध, युद्ध, राजनैतिक 
अस्थिरता, मानवीय स्वापू सम्वन्धि विषयवस्तुइ केन्द्रित जुया: वनाच्वंगु दु । 
वास्तवय्‌ खने दयाच्वंगु विभिन्न समस्या व खनेद:वःगु विभिन्न प्रवृत्ति गथेकि 
प्राकृतिक श्रोतया विकास तथा उपयोग, भौतिक विकास व सांस्कृतिक 
विकास, जीवनयात सुखमय व भविष्ययात सुरक्षित याना यंकेत याःगु प्रयास, 
राजनैतिक तथा स्वतन्त्रता व लकसयात सन्तुलितरुपं विकास याना वनेगु 
दृष्टिकोण व योजनाया कार्यान्वयन सम्वन्धित प्रकृति, दायरा, प्रभावित याइगु 
क्षमता आदि नापं सम्बन्धित न्ह्यसः, समस्यायात चिन्तन मनन याना लूँ 
लुइका न्ह्यावनेमाःगु खः। तर थथे मजुसे विस्तारं स्थीर जुया: वनाच्वंगु 
स्थिति कन्हय्‌ धाप सिद्ध जूवनेफु । थन्याःगु स्थितियात त्वाःथला निकास 
पत्ता लगय्‌ याना न्ह्याःवनेगु दक्वसिया दायित्व खः । तर दुखःया खँ छु दु 
धाःसा थ्व स्थितियात थुइका, विश्लेषण याना दिशा संकेत याइपिं तसक हे 
म्ह दु झीगु साहित्यया क्षेत्रय्‌ । जिं स्वये थौंया कविताया सम्पूर्ण हिउपा: मखु, 
ई अनुसार विषयवस्तुइ परिवर्तन हयाः न्ह्याःवनेमाःगु दु, ई सापेक्ष तथ्यया 
उदघाटन याना वनेमाःगु दु, थौंया जिन्दगीं भोगय्‌ यानाच्वंगु यथार्थता, देय्‌ 
व विश्वया स्थिति, मनू दुनेया उर्जायात एकिकृतरुपं विश्लेषण याना व्यक्त 
याना वनेगुलि प्राथमिकता बिया: वनेमाःगु खनेद्‌ । न्हूगु विषयवस्तुयात भीगु 
कविताय्‌ समावेश याना थ्वया प्रकृति, थ्वया लागा, थ्वया प्रभाव व थ्वया 
विस्तारयात थःगु अनुभव, अध्ययन तथा चिन्तन मननं पिज्वःगु बिचाःयात 
अभिव्यक्त याना वनेफुसा थौंया कविताय्‌ जीवन्तता दया: न्ह्याःवनि । 


(ख) संस्थागत विकास 


न्ह्यागु अभियानयात दिगोरुपं व्यवस्थापन याना, विकास याना यंकेत संस्थां 
त:धंगु भूमिका म्हिती । कीगु नेपालभाषाया थौंया कविताया क्षेत्रय्‌ छगू 
विडम्वना थ्व नं खः कि गाजलं दागु चा (१०८६) प्रकाशन लिपा गुबले नं 
संस्थागत प्रयास न्ह्यज्याका: मूर्तरुप बिया वने मफुत । प्रत्येक कवि, साहित्यकार 
थःथःगु लँय्‌ हे तलिन, थःगु हे पनय्‌, थःगु हे गतिइ मस्त । स्पष्टं धायेगु खःसा 
स्थापित कवित व न्हूपि कवित नं मंकाः आज्जुहीन यात्राया लँजुवा: | उकिं 
थौंया कविताया विकास सुस्त पहल न्ह्याःवनाच्चन, थ्वया अर्थ थौंया कविताया 
विकासं छुं नं उपलव्धि हासिल मजू धायेत्यनागु मखु, बुलुहं सां सशक्तता 
धाःसा दु न्हू कविताया विकासया क्रमय्‌ । खः नं इलय्‌ व्यलय्‌ हिउपाः हया 
न्हूगु रुप बिइत जक मखु, सस्थागत रुपं न्ह्याःवनेत नं स्वःगु स्पष्ट खनेद्‌ । 
न्हूपिं कवितयूसं छुं छुं विषयलय्‌ न्हूगु दृष्टिकोण न्हूगु स्वरुप बिया: अभिव्यक्त 
यायेगु प्रयास याःगु दु, तर थ्व कूतःयात निरन्तरता बिया न्ह्याःवनेत मस्वल 
वा मफुत। थथे हे संस्थागत प्रयासयात स्वलधाःसा कीर्ति सफूकुथि नापं 
सम्बन्धित छपुचः नच्चापिं साहित्यकारपिंसं कोशल्बहं (१११०) नांया कविता 
पत्रिका (गुकिया सल्लाहकारत डा. मोहनहिमांशु थापा, डा. आनन्द जोशी व 
सम्पादक सुरेश किरण)या प्रकाशन याना गति बिइत स्वल, थ्व प्रयासयात नं 
निरन्तरता बिया: यंकेमफुत । मेगु संस्थागत विकासया नामय्‌ इलय्‌ व्यलय्‌ 
कविताया विशेषांकत प्रकाशन, सम्मेलन, क्वथा मुना तथा गोष्ठी, विचार 
विमर्श जूगु दु, जुयाच्चंगु दु । तर स्थायीरुपं, योजनावद्ध तवरं नीति प्रतिपादन 
तथा कार्यान्वयन याना वनेत, मूल्यांकन यायेत व दिशा संकेत यायेत छु नं 
न्हू कविताया संस्था नीस्वनेगु प्रयास जूगु खने मदु। थ्व कमिया लिच्वः 
कवितय्‌ बिचय्‌ बिचाःया सहलह याना वनेगु, वर्तमानया प्रयासया मूल्यांकन 
यायेगु कार्यक्रमया तर्जुमा व आः वनेमाःगु लँयात यकिन यायेगु वातावरण 
तयार हे जुड मफुत । याक: याक: हे कवि, याक: याक: हे समालोचक, थः हे 
पाठक, थः हे प्रकाशक जुयाच्चन । थ्व स्थिर स्थितियात गुबले तक्क तछयाना 
पिहां वयेफइ मखु, भीगु कविता थथे हे मंका: मजुसे व्यक्ति व्यक्तिया दथुइ 
जक जीवित जुयाच्चनि । उकि संस्थागतरुपं दकव मुना: थौंया कवितायात 
विकास याना वनेमा:गु लँय्‌ भीपिं न्ह्याःवनेमाःगु दु । 


(ग) मूल्यांकन व कन्हय्‌या लँ 


न्हू कविताया प्रादुर्भाव लिपा इलय्‌ ब्यलय्‌ भीगु कविताया सिद्धान्त, प्रस्तुति, 
विषयवस्तुया विविधता आदिइ हिउपा: वःगु दु, सैद्धान्तिक पक्षय्‌ नं सुदृढिकरण 
यायेगु प्रयास जुयावंगु दु । प्रत्येक दशकय्‌ छु प्रगति जुल, कमी कमजोरी छु 
दु, कन्हेया लँया पहिचान, विश्वया न्हू कविताय्‌ भीगु स्तरया मूल्यांकन जुसा 
जक सशक्तरुपं न्ह्याःवनेत बः जूवनि । थथे जुड मफुत, तःगू दशक पुला: 
बनेधुंका: नं थन्याःगु प्रयास जूगु खने मदु । थथे जूगुया मू कारण खः दक्व 
थःथःगु लँय्‌, सहलहया कमी, संस्थागत प्रयासयात नीस्वने मफुगु कमजोरी 
व थःत थम्हं हे दक्ष तायेकेगु बानी । आः न्हू कविताया थौंतकया विकास व 
विस्तारया गति, उपलव्धि, कमी कमजोरी व यायेमानिगु ज्याया मूल्यांकन 
याना कन्हय्‌ वनेगु दिशा स्पष्ट याना वनेगु पाखे भीसं प्राथमिकता बिया: 
वनेमाःगु दु । थ्व ज्या व्यक्तिं जक मखु, संघ सस्थां विशेषरुपं प्राथमिकता 
बिया: याना वनेगु प्रयास जुझमाःगु खनेदु । थ्व सन्दर्भय्‌ महत्वपूर्ण पला: 
नेपालभाषा एकेडमी, नेपालभाषा केन्द्रिय विभाग, एम.ए. स्तरया नेपालभाषाया 
शोधकार्य अनुसन्धानपाखें न्ह्याकेगु उपयुक्त जुड । 


(घ) अध्ययन, चिन्तन मनन व विश्लेषण 


थःदुने दनावःगु बिचाःयात तथा बुयावःगु अनुभूतियात चिन्तन मनन, विश्लेषण 
व अनुसन्धान विना छकलं हे अभिव्यक्त याना कविता वा च्वसुया रुप बिइगु 
हथायपह भीके दु । सशक्त कविता च्वयेत वा च्वसु च्वयेत न्हापां ला 
framework स्पष्ट जुइमाः, व †7am€०7Kयात मूर्त रुप बिइत यक्व 
आधार, तत्व व विश्लेषण आवश्यक जू । थ्व हे सिलसिलाय्‌ चिन्तन मनन 
जक मखु, गुबले गुबले ला अनुसन्धात्मक रुपं विश्लेषण तक न याये 
मालेफु । छपु स्यलाःगु कविता वा च्वसु छगू हे सिटिंगय्‌, घौछि दुने च्वयाः 
क्वचाकेगु साहसयात व्यवाहारिक वा प्राविधिक रुपं न्याययुक्त माने यायेफइ 
मखु । खः तन्हुतक थःगु न्ह्यपुइ अनुसन्धात्मक पहलं जवाफ सवाफ, यक्व 
चिन्तन मननपाखें परिपक्व जुयाच्चंगु भावयात छगू सिटिंगय्‌ कविता वा 
च्वसुया रुप बिइफु, तर पूर्ण रुप धाःसा बिइफइ मखु । उकि यदि भीगु 
कवितायात विश्वया कविताया ख्यलय्‌ थनेगुसा भीगु कविताय्‌ सशक्तता 
दये हे मा: । थ्व पाखे अग्रसर जुया वनेत भी कवितयूसं अनुसन्धाननाप नाप 
विषयदुने व थ्वया विभिन्न पक्षयात दुवाला जक थ:दुने ब्वलंगु अनूभतियात 


अभिव्यक्त याना वनेगु पाखें ध्यान बिइमाःगु दु । 
(ड) जनसहभागिता व प्रचार प्रसार 


थौंया कविता म्हिग:या कविता थें कल्पनाय्‌ जक ब्वया: सिर्जना जुड्गु धा: 
मखु, थौंया कविता ला थौं म्वानाच्वंगु जिन्दगीयागु जीवनया थाहांक्वहां, 
विद्रोह, आत्मसमर्पण, वाध्यता, प्रयास आदि प्रतिविम्वित जुइगु माध्यम खः, 
मतलब थ्व पक्षयात सुचुका: मखु, नग्न यथार्थरुपं अभिव्यक्त याइ थौंया कविं 
थःगु कविताय्‌ । थौंया जनतां थःगु हे जीवन, थःगु हे इच्छा, थःगु हे संघर्ष, 
थःगु हे वर्तमान, थःगु हे भविष्य कविताय्‌ प्रतिविम्वित जूगु अनुभव यायेमाः । 
अले जक जनतां व कवितायात थःगु हे कविता धका नालाकाइ । थौंकन्हय्‌ 
भीगु भाषाय्‌ पिहां वयाच्चंगु अप्व: कविता वर्तमान जिन्दगीया यथार्थ किपा 
स्वयां थःथःगु मनय्‌ वःगु खं, दुःख कनेगु माध्यमया रुपय्‌, व विद्रोह नं पोष्टर 
थें जक जुया: वनाच्वंगु दु । थन्याःगु कविता सिफ नांया जक कविता जुयाः, 
थ्व पाखे छुं नं उपलव्धि प्राप्त जूवनिमखु । उकि भीगु कविताय्‌ जनताया 
समस्या जक मखु, समस्याया निराकरणया ल॑, आस्थाया सः, दिशासंकेत नं 
दयेमाः । 


मेगु महत्वपूर्ण पक्ष खः, भीगु थौंतकया उपलव्धियात विश्वया थौंया कविता 
बीचय्‌ ब्वयेत आवश्यक पूर्वाधारयागु व्यवस्थापनया पाखे भीगु कृत: कम 
जुयाच्चंगु दु । खला गुलिखे भीगु कविता विश्वया कवितायागु स्तरय्‌ लाःवः, 
तर भगु ब्वये ल्वःगु कवितायात नं थासय्‌ थ्यंके मफुगु भीगु हे कमजोरी 
खः । आ: प्राथमिकता बिया क्वय्‌ उल्लेखित ज्यायात न्ह्याका: यंकेमाःगु दु - 
१) स्यलाःगु कविता, च्वसु व समालोचनातय्‌गु अनुवाद व प्रचार 
प्रसार । 


२) संस्थागतरुपं विश्वया विभिन्न संस्था व कवितनापं स्वापू नीस्वनेगु 
प्रयास व 








३) विश्वय्‌ जुइगु सम्मेलन, गोष्ठीइ सहभागी जुया ब्वति काःवनेत 
मंका: कुतः । 
सन्दर्भ सफू व पत्रिका : 


डा.आनन्द जोशी, ११००, बिस्थापित जि 'जि' मखु, पासा मुना, यें । 

डा. आनन्द जोशी, १११३क, कोशल्वहं, त्रिवेणी प्रकाशन, यें । 

डा.आनन्द जोशी, १११३ख, चेतनाया क्वाजलं नँनं नाया वनाच्वंगु ई : न्हूगु 
पिंढीया पला:, कोशल्बहं, त्रिवेणी प्रकाशन, ये । 

डा.आनन्द जोशी, ११३१, चक्रव्यूह त्वा: थला: न्ह्यावंगु पलाखं हे जीवन्त लँ 
बुइकी, नःलि, द॑ ६, ल्या: ११, पेज ३-४ 

डा.आनन्द जोशी, ११३३, थोंया कविताय्‌ वातावरण पक्ष व दिशासंकेत, थौंया 
कविता विधा : जीवन्त पलाः, कृतः पिकाक, ख्वप । 


डा. केशवमान शाक्य, १०९६, बिनाच्वंगु पहर, ल्यायम्ह पुचः, यें । 
नवीन चित्रकार, १११७, स्वकूमि जि जि दुनेया, यें। 

प्रतिसरा सायमि, ११२१, तिकिनंगु मि, नेपालभाषा मिसा खलः, नेपाल । 
पूर्ण बैद्य, १०८७, सरासु, पासा मुना, यें । 

पूर्ण वैद्य, १११५, लः लः खः, संयोजन गुथि, ख्वप । 

बुद्ध सायमि, १०९४, जि जिगु वर्तमान, श्रेष्ठ प्रकाशन, यल । 


बुद्ध सायमि, १११७, जिन्दगी बँय्‌ वाःगु हि चेतनाया मि, नेपालभाषा मिसा 
खलः, नेपाल । 


योगेन्द्र प्रधान, १०८८, छगू दीप छगू लाश, भी पुस्तकालय प्रकाशन, ख्वप । 
रजनी मिला, ११२६, जिं पियागु ई थ्व हे खः, न्हूज: गुठी, येँ । 

सकलें द॑ प्रकाशन, १०८६, गाजलं दाःगु चा, सकलें द॑ प्रकाशन, ख्वप । 
सुदन खुस: ११०५, तनावंगु लागा, देगः म्हिचा सफू, यें । 

सुन्दर मधिकःमि, १०९९, आल तनी मखु, मत कलांकि प्रकाशन, ख्वप । 
सुन्दर मधिकःमि, १११७, थःगु हे घालं, ख्वप । 

सुरेश किरण, ११३१, थौं घन्टाघरं जिके ई न्यनाच्वन, च्वसापासा, यें । 


आनन्द जोशीया 
ब या जा] 


स्वतन्त्रता 


आनन्द जोशीया स्वतन्त्रता 


ह्यूपाःया किसिद्वंब्व: नापं 
सम्पूर्णरुपय्‌ स्वतन्त्र जुया: म्वायेत स्वया जिं 
बाँध तछ्यानाः 
पःखाः थुना: 
सीमाना हुयाः 
मानो जि ला व सल 
गुम्ह थः यस्सें म्वाइ 
गुम्ह थः न्ह्याःथें ब्वाँय्‌ जुइ/ तिंतिंन्हुया जुइ 
गुम्हं अस्वीकार याइ लगाम तयेका म्वाना बिइत/ म्वायेत 
गुम्हं अस्वीकार याइ सुनानं याःगु दिशा संकेतय्‌ न्ह्याःवनेत ! 
खः जिं 
स्वतन्त्रताया परिभाषायात हिलेत स्वयाः, हिला: 
स्वतन्त्रताया परिभाषायात विस्तृत यायेत स्वयाः, विस्तृत यानाः 
स्वतन्त्रता : सीमाहीन 
स्वतन्त्रता : बन्धनमुक्त 
स्वतन्त्रता : स्वच्छन्द 
जिं पाण्डुराया बाकस चायेका: - स्वतन्त्र याना: किटाणुतय्‌त 
बन्धनं मुक्त यानाबिया द्रहंतयूत - थः यस्सें चाःहिलेत / थः न्ह्याःथें ल्वानाजुइत 
मानचित्रया देय देयया सीमारेखायात हुयाबियाः - थः यत्थे न्हुया जुइत 
जिं हे दयेकागु खः ततःखागु छँ (जग विनाया !) 
जिं हे बुइकागु खः हूल (अर्थहीन !) 
थ्व हे वर्तमान/ थ्व हे स्थितिनाप 


म्वाना जि, 
गर्वित जि थःगु कुतः /उपलब्धि खनाः । 
प त २८... २९८... >... ><... 


अहो, जि ला स्तब्ध 

जिगु थःगु कुतः/ ज्याया लिच्च: खना: - 
जिं बाँध तछयानाः मुक्त याना बियागु लः 
खुसि जुयाः न्ह्यायेमाःगु खः 

गन व थःगु प्रवाहनाप न्ह्यात धकाः 

व ला सरेसरे जुया: बँय्‌ सुनावन ! 

जिं थुनागु पःखाः 

यद्यपि भौतिक रुपं अस्तित्व न्हना वंसां 
व ला मनूया दुनेदुनें म्वानावं च्वन 

छम्ह मेम्हसिया दथुइ 

छम्ह मेम्हसिया ज्या व खँ दथुइ ! 

जिं मानचित्रय्‌ हुयाबियागु सीमारेखा 
म्वानावं च्वन/ म्वाना वयाच्वन हानं हानं 
देय्‌ देय्‌ दथुइ/ मनू मनू दथुइ 

धर्म, जात, छुवाछुत दथुइ/ रंग दथुइ 
कियां हे च्वन सीमा 

कियां जक मगाना: युद्ध यानावं च्वन 
बम बिस्फोट यानावं च्वन ! 

आः ला त्यान्हुइधुंकल 

थ्व क्रम/ थ्व व्यवस्थानाप म्वाम्वां 

गनं न 'स्व' दु 

गनं न 'तन्त्र' दु 

फगत दुसा 'वाद' जक दु 

छगुलिं मेगु वाद, मेगुलिं मेगु वाद 

थः थः दथुइ ल्वापु / संदेह 


अनिश्चित 'कन्हय! ! 

+ + + + + 

जि थ्व युगया मनू 

जि थें हे - 

फय्‌ नं ला स्वतन्त्र 

तर गन वं छे थुना: जूगु दु थःत पंसां ! 

खुसि नं ला स्वतन्त्र 

तर गन वं सित थुना जूगु दु थःत पंसां ! 

जः नं ला स्वतन्त्र 

तर गन वं पक्षपात याना जूगु दु थःत पंसां ! 

जितः आ: अस्वीकार्य - 

हानं हानं स्वतन्त्रताया नामय्‌ मिखा तिसिनाः व्वाँय्‌ जुइमाःगु दौड 
स्वच्छन्दया नामय्‌ वेय चाःम्ह किसि थें म्वायेगु क्रम 

सीमाहीन नामय्‌ मू-धालं विस्थापित जुयाः तना वनेमाःगु यातना 
बन्धनमुक्त नामय्‌ मचायेक थःत स्वतिपाँयूनं चिच्युंवनेमाःगु वाध्यता 
खः आः ला 

जिं छगू बिस्क युद्ध ल्वायेमाःगु दु - 

कयूकूना वनाच्वंगु स्वतन्त्रताया विरोधय्‌ 

दिशाहीनतय्‌गु दिशासंकेतया विरोधय्‌ 

थम्हं हे बुझकागु बिम्वया विरोधय्‌ ! 

जि म्वाये आ: - 

कयकूनाः मखु, सर्गः जुयाः म्वाये 

पुखू जुया: मखु, खुसि जुयाः म्वाये 

थम्हं बुइकागु दिशाय्‌ न्ह्याःवनाः 

थः थः हे जुयाः म्वाये 

'जि' म्वाये फइगु स्वतन्त्रता नाप म्वाये 

जि आनन्द जोशी ! 


चिचीघंगु टापुयागु अस्तित्वया न्ह्यसः 


बुसांनिसें हे त्रसित 
थ्व चिचीधंगु टापु 
गुबलें लखय्‌ दुनी ला धयागु आशंकाय्‌ 
गुबलें हानं हानं बुझ्गु भवलय्‌ तक्यनाः 
म्वायेत बाध्य थुपिं 
अन्त्यहीन अनिश्चितताया धापय्‌ ! 
भयाक्रान्त थ्व टापु 
समुद्रया लःया किसिद्रंब्व: नापं 
लबुयागु तरंगनाप 
धाक्‌ फयया बेग नाप ! 
गुबले समुद्र शान्त जुयाबिइ 
लबु, वया पला: नं 
बुलुहुँ .... बुलुहं .... 
इरुथिरु जुयाच्चनी फिसलय्‌ ... फिसलं ... 
थ्व ई / थ्व न्ह्याइपुगु लकसया 
थः नं अभिन्न अंग जुयाः म्वाये खंगुलिं 
गर्वित जुयाबिइ थ्व टापु ! 
स्वयाच्चनी इमिसं - 
७ लःयात चित्तुचिइकाः 
थःगु आज्जु पाखे न्ह्याःवनाच्चंगु जहाज व नांचा 
७ न्ह्याइपुसे च्वंगु संगीतया तालय्‌ म्ये हाहां 
जाल तयाच्वंपिं प्वःत 
कोरल' व न्हा नाप द्राहां पिहां वना: 
म्हिताच्चंपिं न्यात/ जलचरत 
७ समुद्र व छचाःखेरंया जीवन्त लागायात 
क्यामरा दुने कैद यानाच्चंपिं पर्यटकत ! 
निश्चय नं थ्व ई /थ्व जीवन्त ई »थ्व स्थिति 


विषया ग्यौसं आक्रान्त जुयाच्वंगु मदु 
विद्युतीय धराप नं लायातःगु मदु 
थ्व टापुयागु लँय्‌ ... लँय्‌ ... बँय्‌ ... बँय्‌ ... 
अयूसां भयाक्रान्त थ्व टापु 
दुने दुने ! 
समुद्रया सि-सिथय्‌ 
योजनाहीन योजनानाप दयेकाच्वंगु ततःखागु छेँ/ स्वरुप 
विकासया नामय्‌ जग मस्वासे पलिस्था यानातःगु 
पूर्वाधारया स्वरुप 
स्वस्वं चिन्तित थुपिं ! 
थःगु अस्तित्वप्रति हे सशंकित थुपि ! 
जलवायु परिवर्तननापं 
घाः घाः जूगु दु थुमिगु म्वायेगु विश्वास 
थुमिगु म्हगस ! 
थन्याःगु स्थितिइ नं 
क॒तः यानाच्वंगु दु थ्व टापुं 
विस्थापित मजुसे सम्पूर्ण रुपं म्वायेत/ म्वानाबीत, 
पलिस्था यायेत थःत 
बुलुहुं ... बुलुहुं ... 
तर सशक्त रुपं 
खः, सुनानं चा हे मचायेक नं 
छन्हु, भविष्यय्‌ 
स्थापित यानां त्वःतितिनि थुमिसं थःत मानचित्रय्‌ 
पुसां छन्हु सिमा जुयाः 
थःत पलिस्था याइ थें थ्व बॅय्‌ ! 
७ 


१कोरल = समुद्रय्‌ दइगु मेरुदण्डविहीन प्राणी । थुपिं जलवायु परिवर्तन पाखें 
तसंक संवेदितरुपं प्रभावित जुइपिं प्राणी खः । 


आस्थाया स: 


दक्व फुक्क खिउँयात मुनेत स्वया जिं 
ता कि ज: जक ल्यंदयेमा 

जिन्दगी न्ह्याःवनेत 

तर मुने हे गन फत धका: खिउँयात ? 
खिउँ ला सकभनं ल्वय्‌या की जुयाः 
छगू थासं मेगु थासय्‌ जक मखु 
सशक्त रुपं न्यनाः वनाच्वन 

मनू मनू दथुइ/ मनू मन्‌ दुने 
अतिक्रमण छम्हं मेम्हलिसे ! 

छगू वस्तुं मेगु वस्तु नापंया 

स्वापूया खिप: चनाः वनाच्वन 

ब्याग: आः - थःनापं थः, 

मेपिं नाप थः, मेपिं नाप मेंपिं 

दकव दया: नं दकव नापं थः हे याक: । 
विश्वया दकसिबे त:धंगु अजुगति ला - 
स्वस्वं हे नाया: वनाच्वन ल्वहं 

नाया: न्ह्याःवनाच्चन लाभा थे, 
च्याःगु मैनमत थें घड़ी नं 

तिकि तिकि नायाः वनाच्वन 

लँ, ख्यः दकव कयूकुनाः वनाच्वन 

छँ, पूर्वाधार दकव ग्वारातुला वनाच्चन 
चुंचुंदला वनाच्चन 

आः ला हि नसा नसाय्‌ जक मखु 
बँय्‌, लँय्‌, ख्यलय्‌, बन जंगलय्‌ 
शहरय्‌ न्ह्यानाच्चन 

थ्व अस्वभाविक / अप्राकृतिक 
ह्यूपाःया प्रणाली ततःमतः क्यनाः 


जिं सः थना - 

म्वानाच्वनागुया सार्थकताया 

थ्वया अर्थ लः, फय, जःया, अस्तित्वया ! 

जिगु न्ह्यसःया विरोधय्‌ 

सुनामि जुयाः खिउँ नं ध्वस्त यायेत स्वयाच्चन 
आस्थाया किनारया बस्ति 

बँय्‌, सर्गतय्‌, छेँय्‌, क्वथाय्‌, न्ह्याथाय्‌ नं 

खिउँ नं थःत विकृत आकृतिइ हिला: 

इरुथिरु जुया: हिस्यानाच्चन - 

भीगु अस्तित्वयात 

झीगु म्वायेगु पहःयात, 

सीबाजंया संगीत थ्वयेकाः 

भीगु सिर्जनायात सिथं यंकाच्चंगु 

आभाष याकेत स्वयाच्चन 

तर, जि धाःसा निश्चित 

विशवासया अभियानया न्ह्यःने 

खिउँ पःखा: जुयाः दने हे फइमखु 

खः, छन्हु 

नायाः वनाच्वंगु ल्वहतं स्थीर आकार का हे काइ 
नायाच्चंगु घडिं नियमित स्वतन्त्र पला: न्ह्या हे न्ह्याकी 
कयकुनावंगु बँ, ख्य: तव्याः हे जुइ 

धेचूगु, चुचुंदंगु छे, पूर्वाधार 

स्वआकारय्‌ हे वइ 

न्ह्यागुसां जि ला आश्वस्त कि - 

जःया सर्गःया प्रत्येक फैलावटय्‌ 

खिउँ नं थाय्‌ त्वःता हे वनी ! 


जिमि बा: : 
ल: ख; फय ख/ ज: खः 


१. जिमि बाः: लः 
वया प्रवाहयात पनेत संकीर्णताया पःखा: सशक्त मखु 
चुंचं दल सीमितता वया पला: नं 
ब्वलन - विशालता, सर्गः 
व हे विशालता नाप 
न्ह्याःवनेत बः बिल 
जितः / जिन्दगीयात 
खः, थ्व यात्राय्‌ 
गुलि गुलि न्ह्याःवनाः ल॑ तव्याः जुयावन 
गुलि गुलि न्ह्याःवनाः लागा चकनावन 
गन पर्याप्त वातावरण दु 
जिन्दगी थःगु हे म्हगस नाप 
म्वानाः, ब्वलनेत । 


२. थ्व यात्राय्‌ 
चेतनाया फसं थियावन जितः 
न्ह्यलं ब्वानाच्चंगु बिचाःयात 
धयावन वं - 
प्रत्येक पला: - गंगु बृंयात थनाः वसन्त हयेगु जुइमाः 
प्रत्येक ई - विश्वासनाप न्ह्याःवनीगु पला: जुइमाः 
प्रत्येक ज्या - पंग: पंग: चिडका: न्ह्या:वनीगु लः जुइमाः 
वयागु स्पर्श हे 
वर्तमानय्‌ कन्हय्‌ म्वायेगु आस्थाया पुसा ब्वलंका: 
म्वानाबिल/ म्वानाच्चन जिन्दगी 


३. नकतिनि है मत सित 
अय्‌, मैनमत च्याके मते 
जिं ला आभाष यानाच्वना - जःया 
जलय्‌ खनाच्वना जिं - 
वनेमाःगु लँ 
व लँय्‌ न्ह्याःवनाच्चंगु पला: पला:/ जिन्दगी जिन्दगी 


४. थौं झी नाप मदु बाः 
तर व ला लः खः/ फय्‌ खः/ जः खः 
व ला अमर खः 
आ: नं ध्वात्तुध्वानाच्चंगु दु वं 
न्ह्याःवनेत खुसि जुयाः 
चकनेत स्यनाच्वंगु दु - सर्ग: जुयाः 
वयागु प्रत्येक शब्द आस्थाया सः जुयाः थ्वयाच्चंगु दु 
वं थनाथकूगु थां बः जूगु दु 
वं दयेका थकूगु लँय्‌ 
असंख्य पला: पला:/ जिन्दगी जिन्दगी न्ह्याःवनाच्चन 
पिना थकूगु पुसां 
असंख्य स्वां बुयावंगु दु 
थ्व दक्वया अर्थ 
वलः खः/ फय खः/ जः खः 
वला अमर खः 
वयागु हे कुतलं 
जिमिसं/ जिन्दगीं 
सर्गः जुयाः म्वायेत सयेकाच्चना 
खुसि जुयाः न्ह्यायेत सयेकाच्चना 


चेतनाया लबु दनेमा: आ: जिन्दगीयाके 


(१) “न्हिदँया भिन्तुना” छं धाल 

छंगु सलय्‌ सुथया फयूया आभाष मदु 

वसन्तया ल्हाःया स्पर्श मदु ! 

गन्याःगु न्यलाः वनाच्वंगु छंगु सः 

गुकि गति मदु/ चकना वनिगु लबु मदु 

सिफ दुसा 

ब्याधाया बल्लां घा: जुइकाच्वंम्ह बखुंया छटपटि जक दु 

मोटरं क्यःम्ह खिचाया स्याःसः जक दु 

लः नाप ब्याग: तया ब्यूम्ह न्याया व्यथा जक दु! 

जिं खनागु दु - 

न्ह्याबले प्यकालँय्‌ निर्णयहीन क्रमय्‌ तक्यनाच्चगु छंगु वर्तमान 
न्ह्याबले न्हत्तुन्हइकाः लाश जूगु छंगु इच्छा 

न्ह्याबले ध्यबाया अभावय्‌ आत्महत्या यायेत वाध्य जूगु छंगु म्हगस 
न्ह्याबले पंग: पंग: नाप ल्वाना: नं म्वाये मफुगु छंगु थौं ! 

+ नः + + + 

खयत ला छ व जि छुँ नं मपाः 

पाःगु थुलि कि - 

छं भिन्तुना धालं नं जिँ लिस: बिइमफ्‌ 

जिं स्यू - 


छं प्वंकूगु भिन्तुना' 

छ दुनेया 'स्वं' पिहां वःगु मखु, 

व ला वंशीभूत जुया: 

छंगु म्हुतुं पिज्वःगु धका न जिं थु ! 
छायकि 

छं स्वीकार याना बिइधुंकल 

रिमोट कन्ट्रोलया संकेतय्‌ म्वायेगु शर्त ! 
उकि छ ला छ हे मखयेधुंकल आ: ! 


जिगु लागि ला 

'भिन्तुना' खँग्व: हे ब्यंग ! 

'भिन्तुना'या प्रत्येक आखःग्वलय्‌ 

जित: शंका वं - 

षडयन्त्रया सुल्प्यात सुपिला ला मच्वं ला ? 
जित: शंका वं - 

व हे आखःग्वःतयूसं 

जिगु म्वायेगु ब: दक्व फुक्क 

अशक्त याना ला मच्च॑ ला ? 


उफ्‌, गन्याःगु सशंकित स्थितिइ कानावन जिन्दगी मनूया ! 


( २ ) अय्‌ छिमि थाय्‌ 
थ्व न्हदँय्‌ आस्थाया मत च्याःगु दु ला ? 
थ्व न्हूदँय्‌ लः, फय्‌, जः यथेष्टं वःगु दु ला ? 
शंका वं 
छेँ मत च्याइ 
हितिइ लः वइ 
प्रदूषणहीन लकसय्‌ मस्त म्वायेदइ 
थ्व शंका/ उपशंका दथुइया युद्धय 


घाःघाः जुइकाच्वनेत वाध्य मनूत ! 

थ्व हे क्रमनाप 

आश्वासन बियाच्वन इमिसं 

बुँयात परिणत याना ब्यूगु फिसलय्‌ 

आस्था बुइ, ब्वलनि धकाः । 

म्वायेगु संघर्षया तुतित 

विद्रोहया ध्वाँयूत 

भविष्यया थां 

धापय्‌ दुना: वनाच्वसां 

कन्हे ला भीगु हे खः धकाः आश्वासन बियाच्वन इमिसं । 
(छगू ग्यानापुगु भ्रम ! 
छगू नक्कलि लिधंसाय्‌ आश्रित जुयाच्वनेत वाध्य जिन्दगीत ! ) 


अहो ! अभ नं सन्तुष्ट मजू मनूत 
हानं हानं थ्व क्रम बुइका: 

थःगु थौं, 

कन्हय्‌या आस्थायात सिथं यंका: नं ! 


( ३ ) थुगुसिया न्हूद॑य्‌ नं 
व हे न्हापाया दँय्‌ ब्वलंगु परम्परा 
विभाजित पुच: 
(क) म्वायेत संघर्षरत पुचः व 
(ख) स्वघोषित सम्पन्न पुचः ! 
वयात हे हानं निरन्तरता बिइत स्वयाच्चन - 


(क) म्वायेत संघर्षरत पुच : 

पःखाः थनाच्वंगु परम्परागत ज्यायात अस्वीकार याना 
थः हे लँ दयेकाः न्ह्याःवनाच्चन थ्व पुचः 

अस्तित्वया युद्धय्‌ ब्वति कयाः । 

तर थ्व प्रयासया श्रृंखलाय्‌ नं 


गुबले गुबले ला 

जालय्‌ लाना: छतपत इपिं न्यां थें । 

त:खाःथें द्यने जक थरथर खाना: म्वायेगु गति 
इमिगु सीमित कृतः ! 

लँय्‌ ततःमतः क्यसां 

छगू विश्वास बुइकाः, ब्वलंकाः न्ह्याःवनाच्चन इपिं । 


(ख) स्वघोषित सम्पन्न पुचः 
इमिसं न्हूद॑यात थः यस्से म्वाकाच्चन - 
बारय्‌, डिस्कोय्‌, होटेलय, रेष्टुरान्तय्‌ ! 
थ्व हे जीवन खः 
थ्व हे गति खः 
थ्व हे कन्हेया लागि लँ खः धाधां 
नहुया: वनाच्वन मेगु पृचःया म्वायेगु इच्छायात 
अहो ! थःत जक जिइका: न्हुतुन्हुया वनेगु परम्परा 
छम्ह मेम्हसित गया: थाहां वनेगु संस्कारयात 
अभ नं इमिसं 
पुनर्जीवित यानाच्वन । 
अयलाखं ग्रस्त ल्हाःतं सहि यानाच्वन युद्ध घोषणाया 
प्याखं हुहुं हानं योजना दयेकाच्चन 
थः जक म्वायेगु लँ ! 


( ४ ) थुगुसि नं 
मनू मनू दथुइया स्वापूया खिप: चबुबुं वनाच्वन 
छम्हं मेम्ह नापया सम्बन्ध झनझन ताता:पाना: वनाच्वन ! 
थ्व नियति खः वा षड़यन्त्रया लिच्चः 
? । ? । ? | ? | ? 
थ्व दँय्‌ नं उपलब्धि 
पःखाः / गाः 
पःखाः मनू मनूतय्‌गु दथृइ 


गाः पुचः पुचःयागु दथुइ 
(अभिशप्त उपलब्धि ईया ! ) 
न्हूदँ स्वयं नायः मखु 
थन्याःगु संकटया स्थिति स्थापित याना वनेत/ यंकेत ! 
थ्व लाख: - 
मनू मनू दुने ब्वलनावंगु स्वार्थया लिच्चः 
मनू दुनेया पशुत्वं ग्वःगु षडयन्त्रया लिच्व: ! 


चेतनाया लबु दनेमाः आः 
जिन्दगीतयूके । 

षडयन्त्र, स्वार्थं बुगु गाः ल्हानाः, 
पःखाः दकव फुक्क थुनाः 

आः शुरु यायेमा: मनुखं 

न्ह्दं 
जः याना, खुसि याना, फय्‌ याना 
अर्थात्‌ 

आस्थाया मुहान याना 

अले जक खनि विशालता 
गन जिन्दगीत 
चकनाः म्वाइ । 


खँग्व:या जीवन्त प्रयोग 


यद्यपि खँग्व: चेसया गट्टि मखु 

अयसां खँग्व:यात 

गुबले थुखे, गुबले उखे तितिन्हुइकाः 

गुबले ब्वाकाः, गुबले दिका:, गुबले चाहिकाः 
चक्रव्यूह ग्वया: कैद यानाच्चन छं - 
जिन्दगीयात ! 

आः जिन्दगीयागु इच्छा 

लः विनाया पुखुलिइ वांछूवया ब्यूम्ह न्या 
सावित जुइधुंकल ! 


अहो, छु थ्व हे अन्तिम नियति खः कि? 


खंग्वःत न चेसया गट्टि खः 

न स्वत्तुस्वःगु लँ खः, न गतियात कुनेगु खोर खः ! 

छ्यले जक सयेकेमाः 

व ला हतियार जुयाबिइ - अन्याययात अन्त यायेत 

व ला विद्रोहया ध्वांय्‌ जुयाबिइ - म्वायेगु अधिकारया लागि 


व ला निर्णायक सः जुयाबिइ - स्वतन्त्रताया लागि 


जिं ला खंग्वःयात ल: याना: न्ह्याकाः हिउपाःया श्रोतया रुपय्‌ 
फय्‌ याना इरुथिरु जुइका: जीवनया बःया रुपय्‌ 
निभाः यानाः चकंका: विस्तृत बिचा:नापं म्वायेत 
चेतनाया ल्हाः याना: थिया: बिया जिन्दगीयात ! 
खँग्व: छयला: च्वयाच्वना जिं कविता / हाइक्‌ 
संघर्षया/ विजयया/ 
मनू मनूनापंया स्वापूया/ सार्थकताया, 
स्वतन्त्रताया/ मुक्तिया ! 
थ्वया अर्थ 
जीवन्त प्रयोगय्‌ हे 
खँग्व:या अस्तित्व । 
जीवन्त प्रयोगं हे 
बुयाबिइ आस्था 
म्वायेगु लँया रुपय्‌ । 


चक्रव्यूह त्वा:थला: न्हया:वंगु पलाखं हे 
जीवन्त लँ बुड़की 


१. गुबले तक्क बिस्युं जुयाच्वने 
न्हायक हे मस्वसे ? 
गुबले तक्क यन्त्र जुया: म्वाना: इरुथिरु जुयाच्वने 
यथार्थयात च्यूता: हे मतसे ? 


न्ह्याःवनाच्चन जिन्दगी 

सम्मोहनय्‌ 
(मानो थ्व अभियान फइतयगु यात्रा ! 
भुमिं यंकातःगु पुचःतय्‌गु जात्रा ! ) 


२. थ्व इलय्‌ 
भीपिं यात्राय्‌ ....... झीपिं भीडय्‌ ! 
आभास जुयाच्चनी - 
न्ह्याःवनाच्चना न्हूगु दिशा संकेत यानाः, 
गुँयात नहत्तुन्हुया: वनाच्वना आस्थाया जः इनाः, 
पःखाः थुनाः/ ख्यः दयेकाः/ चककाः न्ह्याःवनाच्चना 
तर गन वनाच्वना ? सूनां नं मस्यू ! 
छु उपलब्धिया लागि थ्व यात्रा ? सुना नं मथू ! 
गन थ्यंका क्वचाइगु ख: ? सुना नं मस्यू ! 
भीपिं ला फगत भीडय्‌ 
गन थः हे अपरिचित जुयाः म्वायेत बाध्य थः हे नाप 
गन थःगु हे प्रत्येक पला: 
थःगु हे लागि गाः जूसां वाक्क छिनाः म्वायेमाः 

गन थःगु हे इच्छाया गुँ 

थःगु हे कुतलं चलः बंका: नं स्वयाच्वनेमाः 


थ्वया अर्थ - 
भीपिं भीडया छगू अंश जक ! 
भीपिं व भीडय्‌ बुँख्याःचा जक ! 
अहो ! स्वतन्त्रताया निम्तिं शुरु जूगु यात्रा 
हानं कयकुना वनाच्वन भीडय्‌/ हुलय्‌/ संकीर्णताय्‌ 
गन्याःगु अस्तित्व संकट थ्व ! 
थ्वया लिच्च: 
शून्य ...... फगत शून्य ....... ! 
धायेत ला धयाच्वंग्‌ दु - 
थ्व यात्रा/ थ्व कृतः 
म्वायेत माःगु आधारभूत पूर्ति यायेगु लागि 
समानताया लागि 
मुक्तिया लागि 
तर चेतनाया हिनूहिनूयात मूर्च्छित यानाः 
घ्वाना यंकाच्चन - 
जः विनाया जंगलय्‌ ! 
बिचाः बुइ/ सिइ/ ध्वगिइ 
इच्छा/ आवश्यकता गर्भपात जुइ/ सिइ/ ध्वगिइ 
दुर्गन्धं आक्रान्त भीगु न्ह्यपु 
सरुवा ल्वयूया कीतयूसं आक्रमण यानाच्चन 
भीगु थौं, 
भीगु कन्हय्‌ ! 
थ्व स्थितिइ म्वाम्वां 
थौं जिन्दगी 
थुलि अशक्त जुयाः वनेधुंकल कि - 
खिउँया हत्या यायेत 
म्हिचाय्‌ सलाइ दयाः नं 
च्याके मफयाच्चन/ च्याके ग्यानाच्चन ! 


३. विद्रोहया कीत आलुउलु सनी 
विरोधया लबुया तरंग दनि, न्ह्या:वनी 
तर दिशा निर्देशन यानाच्वनी भीत - 
न्ह्यागु समस्याया निराकरण लागि नं भीड 
न्ह्यागु विवादया लँया लागि नं भीड 
न्ह्यागु न्हूगु बिचाःया शुरुवातया लागि नं भीड 
(मानो भीड .... .... हल .... ... हे छगू ल॑, 
छगू जक विकल्प म्वायेत !) 
थ्व भ्रमया चक्रव्यूह दुने अलमले जुया: वनाच्वंगु क्रमय्‌ 
गति ला दु, तर गतिहीन 
नारा दु, तर सःहीन 
स्पन्दन दु, तर चेतनाहीन 
अय, थथे ग्वन्हु म्वाये 
यन्त्र जुया: ? 
गुलि पिइ थथे 
किपाय्‌ चित्रण यानातःगु खुसि न्ह्याइ, 
किपाया समुद्रय्‌ लबु दनि, 
चुकू मचाःगु न्ह्यपुं 
सही दिशासंकेत याइ धयागु भ्रमनाप ? ! 
अहो ! भ्रमया स्वत्तुस्वया: वनाच्वंगु चक्रव्यूहदुने 
अलमले जुजुं हे 
थः दुने ब्वलनावंगु विशालताया अन्त्य जुइकि ? 


2040 2 न्ह्यसः ..... ..... का 
शंका/ उपशंकाया जालय्‌ लानाच्वन 
छतपत ...... छतपत ....... जिन्दगी ! 


न्स्यलं ब्वानाच्वन संसद ! 
गुपचुप न्यायालय ! 


४. थःगु सर्गः बहः तयाः 
खुसि नामसारी यानाः 
आस्था दान बिया: 
थौंया ई, कन्हेया ईया तृतियात अपांग यानाः 
स्वतन्त्रताहीन स्वतन्त्रताया हुलय्‌ यन्त्र जुयाः म्वायेत 
अस्वीकार दु थौंया जिन्दगीया ! 
त हा भीड ..... हूल बुइका वनाच्वंगु श्रृंखला 
न गन्तव्य खः 
न दिशा खः कन्हेया 
न निर्णायक बिन्दु खः भाग्यया 
न मोक्ष हे खः वाध्यताया ! 
(निष्कर्ष : भीडया थःगु हे अस्तित्व मदु ! ) 
अय्‌, थ्व माखापिखाय्‌ 
वाथावाथा कना: सासः ल्हानाः 
गथे बुइ न्हूगु लँ८ न्हूगु दिशा ? 
स्वतन्त्र जुयाः न्ह्याःवने गथे फड 


व भीडं ..... ..... / व हूलं पिहां मवतल्ले ? ! 
पःखा: तछयाना: पिहां मवतल्ले 
पःखालं कैद लः 


गथे न्ह्याये फइ 

न्हूगु लँ दयेकाः 

थःगु प्रवाहनाप ? 
५. स्व, व भीड / हूलया धालं 
विस्थापित जुयाः न्ह्या:वनाच्चन 


आः, जीवन्त गतिनाप 
म्वाइ जिन्दगी । 


खुसि गति ख: 
ह्यूपाःया / न्हूगु घाःया 


न्ह्यानाच्वंगु खुसि 

आकाभाकां तन 

(थ्व युगया तःधंगु घटना ! ) 

संसद्‌ गुपचुप 

न्द्र / विवादया माखापिखाय्‌ ततःमतः क्यन - 
देय्‌ ८ राजनीतिज्ञत/ पत्रकारत » बुद्धिजीवित ! 
“अपहरण जुल खुसि ! 

आः ध्वग्गि आस्था / मू / जिन्दगी” छथ्वःया धापू 
“खुसिया हत्या जुल ! 

न्यायया लागि दनेमाः आः” मेगु पुचःया निष्कर्ष 
थथे तुति बिनाया बिचाःयागु श्रृंखलानापं 

तालं ग्वल/ ग्वयाच्वन इमिसं 

यथार्थ स्वयेगु मिखा 

विकल्प मालीगु न्ह्यपु ! 

तर, गय्‌ विश्‍वास याये जिं 

इमिगु अनुमान हे यथार्थ खः धका: ? 

इमिगु धापू / निष्कर्ष हे जक वास्तविकता खः धकाः ? 


जिं च्वया च्वनागु कविताय्‌ 

जिं चित्रण यानाच्वनागु किपाय्‌ 

जिं कियाच्चनागु कलाय्‌ 

खुसि दु / न्ह्याना हे च्चंगु दु व 

थःगु प्रवाहनाप ! 

स्व, बं दुहां वनाः 

थःगु लँ थम्हं हे मालाः 

पंग: दकव चित्तुचिइका: / चुचुं थला: 
दुनेदुने न्ह्याना: पिहां वःगु दु व 

गुँ / पर्वतया क्वय्‌ ! 

थ्वया अर्थ - 

खुसि न तंगु दु 

न अपहरण जूगु दु 

न हत्या जूगु दु 

ख: नं खुसियात अपहरण / हत्या याये हे फइमखु 
खुसि ला तनी हे मखु 

व ला छगू गति खः ह्यूपा:या / न्हूगु धाःया 
वं ला जिन्दगीयात घ्वाना: हे यंकी न्ह्यःने ! 


सर्ग: थें चकना: म्वायेमा: जिन्दगी 
- न्हुगु मूल्यनाप 


जः नं सम्पूर्ण रुपय्‌ खिउँयात नुने मफु खनी ! 

खिउँ क्वथाया कुनय्‌/ सन्हः ल्यूने / खाता तःलय्‌ सुलाच्वनी 
पियाच्वनी थःत इनेत, त्वपुइत दक्व फुक्क ! 

थःगु पाः वयेवं 

आक्रमण याइ वं लकसय्‌/ जिन्दगीइ/ विशवासया लागाय 
बुइकि हानं 

खिउँया खिउँ : छगू चक्रव्यूह ! 

म्वायेगु क्रमय्‌ 

इलय्‌ ब्यलय्‌ 

जः नं चेतनाया ल्हा:तं थिया: थनेत स्वःगु दु विद्रोह 

थः थः जुयाः म्वायेत ! 

विद्रोहया पुसा ला ध्वगित 

खिउँया षडयन्त्रय्‌ 

बं तःगु जालय्‌ छटपट न्या : जिन्दगी 

अशक्त बुद्धि ! 

हाकुगु रंगं इलाः हानं हानं ईया क्यानभासय्‌ 

देय्‌ देयूनाप /मनू मनू दथुइ 


युद्ध थना हे च्वन वं 

पक्षघातं ग्रस्त यानाः एकताया तुतां ! 
अहो ! विकासया प्रवाह नापं 

थपायूहाकःगु यात्रा फूचायेके धुंकाः नं 
खिउँ आक्रान्त / खिउँया पंजाय्‌ कीगु आस्था ! 
अय्‌ थथे हे 

थः हे थः जुयाः म्वाये मफुगु/ मखंगु पीडाय्‌ 
ततःमतः क्यंक्यं 

अथे हे फुइकि जिन्दगी 

ई/ युग/ शताव्दी ? 

धायेत ला धाइ छं / पुचलं - 

“खिउँयात न्हंका: जः बुइकेमाः आः 

खिउँ ला शत्रु खः ह्यूपाःया 

थ्वया हत्या आवश्यक म्वायेत” 

(जःया पक्षय्‌ वकालत थ्व ! ) 

मेगु पूचलं दिशा संकेत याइ - 

“जः नाप जक म्वायेफइ जिन्दगी 

जः हे म्वायेगु ब:/ जः हे लँ” 

(जःया मू, महत्वया विश्वास थ्व !) 

आ: ला त्यान्हुइधुंकल 

थन्याःगु छगू धुंकाः मेमेगु धापूयाग्‌ प्रहारं ! 
लँ दया: नं लँ तंगु लँय्‌ ब्वाँय्‌ वनाः 
आज्जुइ थ्यंकेगु विशवासया यातनां ! 


जि दुने नं खिउँ दु 

जिनापनंजः दु 

जि ला अभ्यस्त - 

खिउँ व ज:नाप म्वायेत 

थौंतकया म्वानाया लिच्वलं सावित याःगु दु - 
जः नं खिउँयात स्याये फड मखु 


खिउँ नं जःयात नुने फइ मखु 

(ख नं, खिउँ मदुसा जःया मू हे छु दु धकाः ! 

जः मदुसा खिउँया अस्तित्व हे छु दु धकाः !) 

अहो ! म्हिग:या धापू/ म्हिग:या विश्वास? म्हिग:या मूल्य दकव 
मू मवनेधुंकल थौं वया: 

आ: भ्रमय्‌ मखु 

कांतय्‌सं 

ल्हाःतं थित्तुथिया: किसिया मूल्यांकन यानाच्वंगु वाध्यतानाप मखु 
सर्ग: थें चकनाः म्वायेमाः जिन्दगीत 

न्हूगु मूल्य/ न्हूगु विश्वासनाप 

एकीकृत रुपं 

सन्तुलित यानाः 

खिउँ/ जः यात ! 

अले चकनी थः थः हे जुयाः म्वायेगु विशालता 

थः थः हे जुयाः स्वतन्त्र रुपं म्वानाबिइ जिन्दगी । 


मनूदुने ब्वलना: वंगु प्रदूषणं 
भयाक्रान्त जि 


च्याकुगु क्याम्प-फायर सिबें 


मनू दुने ब्वलंनावंगु मिं दकसिबे ग्यानापु ! 


ल्वचंग्रस्त म्वायेगु पद्धतिइ 
जिन्दगी छतपत ! 
थौं छचाखेरं प्रदूषणं आक्रमण 
प्रदूषण फसय्‌ 
प्रदूषण लखय्‌ 
प्रदूषण बँय्‌ 
प्रदूषण ध्वनिइ 
प्रदूषणंग्रस्त देय्‌ 
प्रदूषणं आक्रान्त टोल / गां / शहर / महानगर 


सभ्यता / विकास / प्रगतिया यात्राया 
थौं तकया लिच्वः : 
म्वायेत मदयेक मगा:गु तत्वयागु 
संरक्षण व सन्तुलित उपयोग 
अथवा 
प्रदूषित लकस ! 
भीसं है बुइकागु प्रदूषण 
वया जेलदुने कैद 
भीगु विशालता, भीगु पलाः, भीगु पन ! 
सतहलय्‌ जक: बःकयाः यानागु 
निर्णयया परिणाम 


संभावनाया लँयागु नं अकाल मृत्यु ! 

थ्व स्थितिया चक्रव्यूहदुने 

सिर्फ लिरुथिरुजुया म्वायेमाःगु वाध्यताय्‌ 
जि / भी दुनेया स्वंगःगु मिखा / आस्था, 
विद्रोहया हत्या 

हत्या थौंया / कन्हय्‌या भूणया ! 

थ्व श्रृखलां 

कमसेकम मुक्त जुइगु आवश्यक थीं ! 


चेतना दनि .... न्ह्या:वनि ...... 
अनुसन्धान / खोजया दौडय्‌ ब्वति काइ जिन्दगी 
दौड न्हूगु विकल्प मालेगु प्रयास । 
कार्यान्वयन यानाजुइ न्हूगु प्रविधि 

न्हूगु प्रविधि म्वायेगु आधार नीस्वनेगु कुतः । 
हरे ! प्रत्येक प्रयास, प्रत्येक प्रविधि नं 

बः : आस्थाया तुतां जुयाबिइ मफुत 

भी दुनेया विशालतायात ब्वलंकेत 

भी भी जुया: न्ह्याःवनेत ! 

झन छगू धुंका: मेगु यातनागृह 

निर्माण याना 

अशक्त यानाः वनाच्चन 

भीग॒ शक्ति, वृद्धि, म्वायेगु संकल्प ! 
उपलब्धि ? 

उपलव्धि - 

इचिनावन प्रदूषणया गं 

वढय्‌ जुयावन प्रदूषणया स्तर ! 

हानं अतिक्रमण चा, लः, फय्‌ 

हानं बुझकाच्चन प्रदूषित बागमति, बिष्णुमति 
हान: अपांग ल्हा:, तुति, न्ह्यपु, म्ये ! 

उफ, लँ मामां हानं हानं स्वत्तुस्वयाः 


कैद थः, थःगु वर्तमान, थःगु कन्हय्‌ ! 


थ्व वाह्य प्रदूषणया प्रकोपं तया जूगु जाल खनाः ! 
जि ला आश्वस्त - 

लूँ लुइका: हे त्वति जिन्दगीं म्वायेत 
व्यवस्थापन याना हे त्वति 

थ्व प्रदूषणयात ! 

खः, थ्व इलय्‌ जि ला भयाक्रान्त - 

मनूदुने मुना: वनाच्वंगु प्रदूषण 

वया विभिन्न तत्वपाखें 

तत्व : अविश्वास / शंका / धोखा / षडयन्त्र 
युद्ध / हिंसा / बलात्कार / हत्या / विध्वंश ! 
छगू रुपं मेगु रुपय्‌, 

छगू अवस्थां मेगु अवस्थाय्‌ 

क्षणक्षणय्‌ परिवर्तन जुया: वनाच्वंगु सुनामिपाखे 
थ्वया विस्तारया क्रम / थ्वया विध्वंश प्रवृत्तिपाखें ! 
न्हिन्हिं संक्रामक ल्वय्‌ जुयाः 

सरय्‌ जुजुं वनाच्वन प्रदूषण भी दुने 

थाहां वनाच्वन प्रदूषणया स्तर 

आक्रमण याना: वनाच्वन वं 

नसानसाय्‌/ हिइ/ नुगलय्‌/ न्ह्यपुइ, 

ल्हातिइ/ तुतिइ/ मिखाय्‌/ बुद्धिइ ! 

उफ्‌, थौं मनू हे सम्पूर्ण प्रदूषणया धुक्‌ ! 

खने मदु, तर चुचुंयाना: यंकाच्चन आस्था 
खनेमदु तर न्ह्यंकाः यंकाच्चन विश्वास 

खने मदु तर स्याना: वनाच्वन उर्जा ! 

थ्व इलय्‌ जि ला त्रस्त - 

थ्वया चकना वनाच्वंगु गतिया तीव्रता खना: 


थ्वया सरय्‌ जुया: वनाच्वंगु आक्रमणया बेग खनाः ! 
जि ला ग्या: - 

थ्व दुने दुने ब्वलना: वनाच्वंगु प्रदूषणं 

वया तत्वं 

भीगु वंशानुगत संरचनायात अतिक्रमण याना: 
कन्हे बिस्क रुपं थःत स्थापित याना: बिइगु शंकाय्‌ ! 
(अहो थन्याःगु हिउपा:या सम्भावित लिच्च: 

प्रदूषित जूइगु डि. एन. ए.नाप 

म्वायेमालिगु जिन्दगी ला 

दकसिबे त:धंगु अभिशाप ! ) 

खः, आः ला 

थ्व संक्रामक ल्वयूया सोतिपाँययात चफुना: 

न्हंका: हे छुवयेगु आवश्यक ! 


वा, च्याःपसलय्‌ 
नक्कलि ख्वाःपाः तया मखु 
नक्कलि आवरण दकव त्वया:/ नांगा जुया: 
थःगु यथार्थ स्वरुपय्‌ 
अर्थात्‌ 
सम्पूर्णरुपं मनू मनू जुयाः 
नापलाये थौंया लागि, कन्हयूया लागि 
लँ लुइकेत । 
वा, अन्तरक्रिया याये 
थ्व क्यान्सरं मुक्त जुइगु अभियानयात 
कार्यान्वयन यायेत 
भी भी जुया स्वतन्त्रं म्वायेत । 

७ 


स्थापित टापु : कोशल्वहं 


यकिनसाथ धाये मफु जिं 

समुद्रया सतहलय्‌ 

खनेदुगु बँ/ खने दयाच्वंगु बँ दकव फुक्क 

अन्तय्‌ टापु हे जुयाः स्थापित जुड ! 

टापु जुयाः हे म्वाइ धकाः 

विश्वास नं यायेमफु जिं ! 

जुइत ला - 

लबुं वांवां न्यानाः चुंचं दला: न्हनाः नं वनेफु व बं ! 
लबुया खुकूरीया प्रहारं 

त्यात्याकुत्या जुयाः अस्तित्वहीन जुयाः नं तनावनेफु व बँ 
अथवा 

न्ह्याथेन्याःगु युद्धय्‌ नं/ सुनामी नं/ ग्वःफसय्‌ नं 
अडिग जुया: थना थःत 

संघर्षय्‌ ल्वाल्वां हे 

टापुया रुपय्‌ स्थापित याना: त्वते नं फु वं! 
थन्याःगु हे अस्तित्वया युद्धय्‌ 


थन्याःगु हे अनिश्चित क्रमय्‌ 
थन्याःगु हे आशंकाय्‌/ संभावनाय्‌ 
ततःमतः क्यनाः 

म्वानाच्चन जिन्दगी थौं ! 


जीवन व मरणया युद्धय 

ब्वति कया:/ संघर्ष यायां/ प्रतिकार यायां 
मानचित्रया क्यानभासय्‌ 

थःत टापुया रुपय्‌ स्थापित यायेत सक्षम जूगु 
बँयात ला 

कोशल्वहं धकाः 

स्वीकार मयासे मगा: भीसं ! 


आक्वारियम दुने म्वानाच्वंम्ह न्या 
व वया विद्रोह - छगू प्रतिक्रिया 


वयागु लागि 

खने दक्व 

सर्ग:/ गुँ/ जंगल» ख्यः 

दक्व फुक्क हे विशाल ! 

विशालताया लागा चकंका: थःदुने 

म्वाये मन दु वया 

स्वतन्त्रताया पला: न्ह्याकाः । 

वयात ला असह्य - 

खासाथें कयूकुना: म्वायेगु जिन्दगी 
आक्वारियमया हाक:/ ब्या:/ जाःया लक्ष्मण रेखा दुने । 
उकि वं 

घ्वात्तुघ्वानाः जूगु दु/ थ्वात्तृथ्वानाः जूगु दु 
आक्वारियमया पःखाः प:खाः 

सिर्फ प्याहां वया: न्ह्याःवनेत लः थें 
सिर्फ प्याहां वयाः ब्वाँय वनेत फय्‌ थें 
सिर्फ प्याहां वया: चकनेत जः थें ! 

थौं वं 

भीगु न्ह्यःने थने ह:गु दु छगू मुद्दा - 
थःगु अस्तित्वया/ स्वतन्त्रताया 


न्ह्यसः धस्वाकेह:गु दु परिवेशय्‌ 
कर्पिनिगु निर्देशनय्‌/ कर्पिनिगु संकेतय्‌ 
न्ह्याबलेँ यन्त्र जुया: म्वाना: बीमाःगु जीवनया ! 
स्व, वं ला इनाप यानाच्वंगु दु - 
विशालताया पुसा पिइत चा 

ब्वलंकेत ल:/ फय्‌/ निभाः 

थ्व दक्वया अर्थ 

वं थः हे “थः” जुया: म्वायेत स्वःगु दु । 
छटपट छटपट व - 

छगू ह्यूपा:या लागि ! 

संघर्षरत व - 

सर्गः जुयाः म्वायेगुया लागि ! 

स्वागत दु 
विशालता ब्वलंका:, चकंकाः 

न्ह्याःवनेत स्वःगु वया अभियानयात । 

भिंतुना दु - 

स्वतन्त्र जुयाः न्ह्याःवनेत स्वःगु 

वया यात्रायात ! 

तर, छगू न्ह्यसः (?) दनाः वयाच्वन थ्व दथुइ 
“थःगु” सीमितता 

थः म्वायेत मदयेकं मगाःगु आधार 

दकव फुक्क ल्व:मंका: वा छे वांछूवया: 
आक्वारियमया पःखा: तळ्यानाः 

प्याहां वयाः गय्‌ म्वायेफइ व 

ल: बिनाया बँय्‌ ? 

(लः बिना म्वायेगु ला मृत्यु !) 

धात्थें ला 


म्वायेजक सयेकेमा: - 

परिधि दुने नं/ सीमितता दुने नं/ सिमाना दुने नं 
म्वायेफ जिन्दगी सितु थें 

थःत ब्वलंका:/ थःत चककाः 

ल्वःगु वातावरण जक दयेमा:/ दयेकाबीमाः 
पःखाः दुने सां 

वसन्तं ला दुस्वः वः, 

वं ला थनाव्यु चेतना 

द्यनाच्चंगु चायात : जिन्दगीयात 

साक्षी दु 

वाउंगु जीवन : ओएसियूस 

व ला फिसलय्‌ नं बुयावः ! 

यक्व संघर्ष लिपा हे छाय्‌ मजुइमाः 

वं ला थःत स्थापित यानां हे त्वःतिइ 
फिसलय्‌ नं ! 


बिस्क अनुभूति. बिस्क लँ 


छ ला व्यस्त 
असम्वन्धित वस्तु, प्रकरण 
छगुलिं मेगुनापं स्वानाच्वनेत 
थःगु ज्या-क्वथाय्‌ ! 
ज्या-क्वथा : प्रयोगशाला 
गन अस्तव्यस्त नक्सां छयालब्याल 
ज्या लगे मजूगु मेसिनया पूर्जा/ नँया टुक्रा, 
इस्पातया टुक्रा, 
खतः नंगु पाता» सिँया टुक्रा, 
प्लास्टिक / कया तार । 
खः, छगू वस्तुइ मेगु वस्तु हित्तुहिनाः, स्वात्तुस्वाना: 
दयेकाच्वन छं - 
अस्पष्ट संरचना / स्वरुप / आकृति । 
छं ब्वयेत स्वयाच्चन 
थःगु शिल्प कृतिइ - 
मनूया हारया प्रतिविम्व, बाखं 
विवश जिन्दगीया यातना 
युगया किपा 
युगया त्रासदि ! 
गुबले गुबलें ला थःगु कृति 
थःगु सृष्टि स्वस्वं हे नं 
मू हाः छ, थः हे थरथर खाः ! 
अले छं न्ह्यसः नं थंगु दु 
थ्व सिर्जनाया उपलव्धि छु ? 
छु थथे हे ल॑-हीन लँय्‌ अलमले जया: हे फुइ कि जिन्दगी ? 


छु थ्व हे अन्तिम अन्त्य खः ला भीगु ? 
लिसः मदु/ हानं थः हे तनी, 
हानं स्वत्तुस्वइ छ - 
थम्हं हे ग्वःगु चक्रव्यूह दुने ! 
अन्तय्‌ निष्कर्ष ब्वइ छं - 
जिन्दगी संत्रासपूर्ण 
अनास्था ब्यापक 
आस्था अपांग 
मनू सिर्फ कंकाल 
छूयं भकुग्वारा 
न्ह्यपु नसाहीन 
मिखा ग्वाखंचा, दृष्टिहीन 
नुग: खालि वाकस, स्पन्दनहीन 
अशक्त ........ विवश ...... मूल्यहीन .... मन्‌ ....... [२ 
मानो मनूतयूके आ: हि, स्पंदन तक नं मदयेधुंकल 
विद्रोह, विरोधया धा: नं सुना: वनेधुंकल 
सिर्फ व्याप्त ..... व्यर्थता ... वाध्यता ...... अनास्था ...... 
ना आत्मसमर्पण, ... नैराश्य ....... 
भविष्यहीन जीवन .... 
परिवेशय्‌ ... जिन्दगीइ .! 
+ + + + + + 
खःजिंनं 
थःगु कविताय्‌ व्यक्त यानागु दु - 
भयाक्रान्त स्थिति 
मनूया विवशता 
विश्वया वस्तुस्थिति 
आस्थाहीन दौड 
क्षतविक्षत थौं 
शून्य भविष्य ! 
तर थन्याःगु स्थिति ब्वयानं 


गन जिं स्वीकार यानागु दु - 

थ्व हे अन्तिम तह खः विकासया ? 

प्रत्येक कृतिइ 

मू-समस्यायात विश्लेषण याना 

जिं अभिव्यक्त यानागु दु 

विषयवस्तुया तह, जाः, हाकः, व्याप्ति । 

थ्व हे क्रमय्‌ चेतनाया लबु थना: बियागु दु - 

जिन्दगीयात 

विवश जुया षड़यन्त्रया चक्रव्यूहदुने मखु 

परम्परागत उपलब्धिदुने स्वत्तुस्वकाः नं मखु 

थम्हं हे दिशा बुइकाः 

थःगु हे अभियाननाप 

सशक्तरुपं स्वतन्त्र जुया न्ट्याःवनेत । 

जिं गुबले नं स्वीकार मयाना - 
लः गतिहीन, लःयात गुं याना दिका: तयेफु ! 
फय्‌ गतिहीन, फययात छुँ याना थना: तयेफु ! 
सुपाँय्‌ गतिहीन, सुपाँययात सालिक याना थिंग दंकाः तयेफ्‌ ! 

जि ला आश्वस्त - 

थन्याःगु हे विश्वासया पलाखं हे 

पंग: दकव थुना: 

न्ह्याःवनि जिन्दगी 

थम्हं हे ल॑ दयेकाः 

मनू मनू जुया । 


७ 

१ डेविड पेकार्ड छम्ह नांदंम्ह बीट शिल्पी । 

* डेविड पेकार्डया प्रसिद्ध कृति “मान्सटन्स (दैत्याकार)”य्‌ अभिव्यक्त जूगु 
थौंया मनूया ग्यानापुगु स्वरुप । 


चेतनां बुड़कूगु लँ 


थुगुसि नं बाढी गां गां त्वपुल ! 

अहो ! हान छक: जि साक्षी जुयाबिल - 
बाढीया/ प्रकोपया 

थ्व युगया घाःया ! थौंया विडम्वनाया ! 


थ्व व हे खुसि खः 

थ: ता जुया नं 

स्वाना: ब्यु वं - 

निखेया सि/ निखेया गां/ निखेया बँ । 

थ्व व हे खुसि खः 

थः वाढी जुयाः भःभःन्ह्या त्वःत्वःपुयाः ब्यु वं 
गां / वस्ती / बँ / जिन्दगी ! 


थथे गुबले ता, 

गुबले बाढी जुयाः म्वायेत वाध्य खुसि 
जि थें, मनू थें ! 

इब्यःनाप थःत हिलाच्वनेत वाध्य व, 
वाध्य व खुसि 

थःगु स्वभाव तक नं हिलेत ! 


अरे, खुसिं थःत ययाः ल्यःगु मखु 
बाढी 


वाढी जुयाः म्वायेगु पद्धति ! 


खुसिं थःत ययाः नं हिकूगु मखु 
म्वायेगु लँ 
वाढी जुया: म्वायेगु विकल्प ! 


अहो ! विकासया यात्राय्‌ ब्वाँय्‌ जुजुं 
भीपिं थौं थुलि सभ्य जुइधुंकल कि - 
थः थवय हे केन्द्रित थः 
थःपिंत जक जिलकि सन्तुष्ट थःगु अहम्‌ 
न्ह्यागुं थःत 
हिउपा: थःत 
उपलव्धि थःत 
ल॑ थःत ! 
थ्व हे ब्वलनावगु क्रमनापं 
श्रोत न्ह्यान्ह्याथे उपयोगय्‌ व्यस्त भीपिं 
लिच्च: 
चलः वन गं बँ. बँ ! 
बुयाबिल बाढी ! 


अय्‌, गय्‌ जिं स्वीकार याये 

थ्व हे अवस्था अन्तिम खः विकासया ? 

स्व, बुलुहु तर सशक्त रुपं हिउपाः वयाच्चन 
चेतना दना: वयाच्चन 

न्हूगु पिढींतयूके ! 

आः इमिसं. पिनाच्चन वनस्पति गुँइ, बँय्‌ 
इपिं व्यस्त संरक्षणया ज्याय्‌ । 

थ्वया अर्थ - 

न्ह्याःवनाच्चन इमिगु एकिकृत प्रयास 
सन्तलित व्यवस्थापनया दिशाय्‌ । 


अृंखलाहीन बिचा:यागु मुहान जि 


धाये मफु, गुलि अनास्थाया खिउँ दु जिके ! 
न्ह्याबले जि दुनेया सूर्य / ज:/ मतयात 

ल्वचं ग्रस्त याना: 

अशक्त यायेत स्वयाच्वन व खिउं । 

मस्यु गुलि अपांग याना बिइधुंकूग्‌ सः दु जि दुने 
न्ह्याबलें जि दुनेया इन्कलाब/ विरोधयात 
पराजय, आत्मसमर्पण, सम्भौताया दसि क्यनाः 
अपांग यायेत स्वयाच्चन । 


अहो ! यक्व न्हि/ महिना/ दँ फुइधुंकल 
ब्वाँय्‌ जुजु 

बिचाःयागु जालय्‌ ततःमतः क्यनाः 
उपलव्धि - 

उपलव्धि सिफ आः जि बिचा:या धुकूजक ! 
श्रृंखलाहीन बिचा:यागु प्व: जक । 

+ + + + + 
असम्वन्धित स्वापूहीन बिचाः 

बुइ/ आलउल सनी/ दनि/ सीइ 

सिर्फ बुइ/ आलउल सनी/ दनि/सीइ जि दुने ! 
प्रत्येक म्वायेगु क्षणय्‌ 

जिगु गतिया प्रत्येक बेगय्‌ 


हानं हानं मूर्तरुप कायेत स्वइ, 
गथे कि - 
(१) न्ह्याबले ब्वाँय्‌ जुया च्वनेत वाध्यम्ह खुसि, 
वया नं छक: दिना: थःत स्वयेमास्तेवः ! 
(२) न्ह्याबले भवातां दनाच्चनेत वाध्यम्ह सिमा, 
वया नं छक: ग्वारातुला त्यान्ह लंकेमास्तेवः ! 
(३) न्ह्याबले लिरुथिरु जुया ब्वाँय्‌ जुयाच्वनेत वाध्य फय, 
वया नं छक: सीमाक्वय्‌ फ्यतुना याउकः सासः ल्हायेमास्तेवः ! 
थन्याःगु श्रृंखलाहीन खं 
स्वापूहीन बिचाःयागु साःगाः : जि ! 


म्वायेगु क्रमय्‌ 
थः दुनेया लाये मफुगु घाः (न्हनावने मफुगु घटना, खँ) 
हानं हानं पाके जुया स्यानाब्यु 
- थम्हं लहिनातयाम्ह खिचां हे 
लित्तुलिकाः न्याकाः च्वनेत वाध्यगु क्षण ! 
- आर्थिक अभावं ग्रस्त इलय्‌ 
थः दकसिबे मिले जूम्ह पासा वा परिवारया सदस्यतयूसं 
अंशवण्डा जुइधुंकूम्ह गृथियार थें व्यवहार याःगु क्षण ! 
- ध्यबा .....स्वार्थया बुलडोजरं 
मनू मनूया स्वापूया छँखा थुना: पाःताः यानाः ब्यूगु क्षण ! 
- थःत जिलकि, थःत भिनकि 
धोका, विश्वासघात, हिंसा तक नं औपचारिक भाःप्यूगु क्षण ! 
- गोली लाना: लँय्‌ हे ग्वारातृगु थःगु विद्रोह 
बुँख्या:चा जुया स्वया: च्वनेमाःगु जीवन ! 


छगू धुंकाः मेगु बिचाःया जालय्‌ 


तक्यनावंम्ह जि ! 

छटपट ....... दृन्द्र ....... विडम्वना .......... मुक्ति ............. ! 
अहो ! थन्याःगु स्थिति नं भोगय्‌ यायेमाले यः खनि जिन्दगी ! 
थन्याःगु स्थितिइ थःगु विश्वासयात नं 

हत्या यानाच्वने मालेयः खनि ! 

गन दु थः दुनेया बिचा:नाप म्वायेफइगु क्षण ? 

गन दु थः दुने ब्वलंगु बिचा: पिइत चा ? 

गन दु थःदुनेया बिचा:या विशालता 

व्यक्त जुया मूर्तरुप काइगु लकस ? 


मू-घालं विस्थापित जि, 
तर जि म्वाये आ: थ: हे जुया: 


खुसिं : मू धालं 
त्वताःवःम्ह जि 
जि: लः 
लः: जि! 


खुसि थःगु हे प्रवाहनाप न्ह्यानाच्चन 

छुं नं च्यूताः मदु वया - 

थःगु जःखःया सि, बँ 

अतिक्रमण याना चिब्या: याना यंका च्वंसां, 
योजनाहीन बस्तीयागु विकासया क्रमं प्रभाबित याःसां, 
फोहरत वांछ्वये हया: थःत साःगाः याना च्वंसां, 
दूषित लः ल्वाकः छयाना: थःत नं दूषित याना च्वंसां ! 
छुं नं विरोध मदु 

प्रतिक्रिया मदु वया - 

लःयात मोड़य्‌ याना: यःयःथें उपयोग याःसां, 

बाढीं जुइत वाध्य या:सां ! 

गुपचुप व - 

थ्व क्रमया गति 

सुनामिया रुप कयाः दना: वयाच्चंसां ! 


तर जितः असह्य थ्व श्रृंखला ! 

उकि, न्ह्यसः थनागु दु जिं - 

न्ह्याबले त्यत्तुत्ययेकाः, 

यःयःथें याका: वाध्य जुयाः म्वायेगु हे जिन्दगी खः ला ? 
छंगु अस्तित्व ग्व ? 

सार्थकता, छंगु अस्तित्व गन व्यक्त जूगु दु ? 
छंगु उपलव्धि छु ? 

जिगु न्ह्यसः नं त्रस्त जूगु जिं खं छ, 
शायद जिगु जिज्ञासां 

जिगु खोजं 

जिगु असन्तुष्टतां 

छ हिमिचागु नं जिं चा ! 

उकि छं त्वताः थकूगु नं जुइफु जितः ! 


आः माम्हं त्वताः थकूम्ह मचा थें 
याक: जि 

जिगु लागा सिर्फ गाःया परिधि 
जिगु गति, 

फय्‌या कोकाय्‌, फयया इसाराय्‌ 
छगू कुन मेगु कुनय्‌ 

छगू थासं मेगु थासय्‌ 

इरुथिरु जुइगु हे वाध्यता ! 

थः सीमित घेराय्‌ म्वानाः च्वनागु आभासं 
गुबले गुबलें 

थःगु हे अस्तित्वप्रति 

थःगु जीवन यात्राप्रति 

थःगु हिउपाः हयेगु लक्ष्यप्रति 
शंका दनावः 


मानो जि दुनेदुने धिचिना: वनाच्वन 

जि दुनेदुने हे धापय्‌ परिवर्तित जुजुं वनाच्वन ! 
आः जितः ला - 

थःत पालुथाय्‌ छक: त्वताः स्वयेमास्तेवः 
न्ह्याःवनेगु शक्ति थःके दनि ला धकाः स्वयेत ! 
थःत बँड इना: छक: स्वयेमास्तेव: 

छुँ बुकेगु सामर्थ्य दनि ला धका: सिइकेत ! 
थःत छक: इना: स्वयेमास्तेव: 

लः फ्वनाच्वंपिं पुचःयात 

जीवनया मू छक: अनुभव यायेत ? 


जि स्यू 

जि लः / जीवन्त धाः / जीवन्त गति 
लः खःसा व न्ह्याइ अवश्य 

लः खःसा वं हिउपा: हइ अवश्य 

लः खःसा व थः यस्से म्वाइ अवश्य 
थ्व संकटकालिन स्थिति नं 

जि थः हे जुयाः म्वाये आः 

थम्हं हे लँ दयेकाः 

हाथ्या बियाः 

गतिया अन्त यायेत स्वयाच्वंपिंत ! 
प्रमाणित याये जिं 

गुबले नं जीवन्त तत्वया अन्त याना: 
अस्तित्वहीन यायेफइ मखु सुनां नं ! 


दिशाहीन ल्हा:तयसं क्यंगु लँ 


व 
चेतनां थना: ब्यूम्ह मनूया दिशा संकेत 


अहो ! धापय्‌ भी / भीगु तुति 
गतिया अन्त्य ! 


ततःमतः क्यनाच्वन - 

थौं भीगु तुति 

छगू धुंका: मेगु स्वत्तुस्वगु लँय्‌ 

छगू बने मेगु चत्तृद्यंगु लँय्‌ 

लँया माखापिखाय्‌ 

(थन्याःगु साधारण अन्त्य ला मजुइमाःगु खः 
भीगु कुतःया ! 

मनूया अभियानया !) 


सभ्यताया त्वाथ: गगं 

सम्पूर्ण रुपय्‌ हे लँयात लँ याना: दयेकेत स्वयागु खः भीसं 
दयेके मफुत ! 

इतिहास साक्षी दु - 

मनू “जि”जुयाः म्वाये खनिगु ल॑ निर्माण यायेत स्वयागु ल॑ नं 
स्वीकृत जुइ न्ह्यः भ्वँतं त्यत्तुत्ययेकाः, 

फायल फायल त्ययेकाः 

मायबिलि थें पति चिंका: अन्त्य याना ब्यूगु दु 

बुइ न्ह्यः हे भ्रूण-हत्या थ्व ! 

हत्या यानाः 

थः, थःगु भविष्य सुरक्षित तायेकीपिं नं दु खनि थन, 
थ्व विश्वय्‌ ! 

खयूत ला यक्व कृतः याना: दयेकागु लँ नं लँ मजुल 
फगत तुति चिइगु खिप: जुया बिल 

विश्वासया सर्गः नं स्वतन्त्रताया ख्यः मजुल 

फगत पंज: जुया: बिल ! 

थ्व लिच्चलय्‌ तक्यनावंसां 

धर्मया नामय्‌ 

पृचःया नामय्‌ 

संस्कारया नामय्‌ 

संस्कृतिया नामय 

विकासया नामय्‌ 

लँ मखु, हानं हानं पःखाः थनाच्चन 

देय्‌ देयया दथुइ युद्धया पुसा पिनाच्चन 

अपहरण / बलात्कार» हत्याया लं 

स्वतन्त्रतायात त्यला: यंकाच्वन 

अहो ! गन्याःग॒ उपलब्धि थ्व सभ्यताया 

थम्हं थःगु तुति ध्यनाः ब्वाँय्‌ वनेमाःगु दौडया ! 


+ + + + + 

थ्व भयावह स्थिति नं 

हानं साहस यानाच्चन छं 

लँ दयेकेत 

धायेत ला उदघोष यानाच्चन छं - 

“थ्व लँ, न्हूगु दिशा जुड ज:या/ आस्थाया 

म्वायेगु बः साबित जुइ 

जीवनया सास: जुइ 

अले म्वाइ जिन्दगी सर्ग: जुया:” 

जितः ला शंका वं - 

छं दयेकेत्यगुं लँपुं 

हानं गुलिखे जिन्दगीया बँ अधिकरण याना: फिस: याना बिइगु खः 
गुलिखे तुतां बुल्डोजरं चुंचुं थला: अपांग याइगु खः ! 
हानं बुझकीगु षडयन्त्रय्‌ 

गुलिखे मचात बुइ न्त्यः हे गर्भपात याइगु खः ! 

+ + + +k. + 

थ्व स्थिति नं 

अभ सुयाके नं चेतना दना मव: ला - 

थ्व जिन्दगीयात अलमले याइगु लँ दयेकेगु क्रमयात 
चुंचुं थले 

थ्व षड़यन्त्रया हा हे लेहें थना: वाछवये 

ताकि हानं हानं पुनर्स्थापित याये हे मफयेमा 

थ्व स्वतिपाँय्‌ ! 

खः, चेतना तक नं बेहोश जुइका 

म्वानाच्वंपिं मनूतय्‌ ला स्वभाव जुइधृंकल - 
भ्रूणहत्या यायेगु म्वायेत स्वःगु विद्रोहया । 

थःत छिंक, थःत जिइक जक लँ दयेकेगु ला 
बाध्यता मखु, बानी जुइधुंकल 

मानो थ्व दकव म्वायेत मदयेक मगा:गु तत्व ! 


+ + + + + 
दिशाहीन ल्हा:तं क्यंगु दिशा 

गय्‌ ल॑ जुड फइ ? 

ल॑ दयेकेगु खःसा 

थःत, थःत जक छिंक, 

थः जक वनेत, थःत जक ज्यूगु लँ मखु 

दकव जिन्दगीत स्वतन्त्र रुपं न्ह्याःवने फइगु, न्ह्याःवनीगु 
सर्गः जुयाः म्वायेफइगु 

खुसि जुयाः न्ह्यायेफइगु 

सः जुयाः थ्वयेफइगु 

लँ दयेकि 

अले शुरु जुइ अनं हे 

मनू मनू जुयाः म्वायेगु प्रवृत्ति 

मनू सम्पूर्ण रुपय्‌ “जि” जुयाः म्वायेगु अभियान ! 


अस्तित्वया मुद्दा, भयाक्रान्त हिमालय 


बिषालु-ग्याँसया भण्डार तज्याना: जूगु आर्थिक क्षतिसिबे 
थ्वया प्रभाव तसक ग्यानापु जीवन व लकसय्‌ ! 


हिउँ नायाच्वन 

(हिउँ नायेगु / खयेफु, गति खः जीवनया !) 
थौंकन्हय्‌ हिउँ तसकं नायावं च्वन 

गनं गनं ला चट्टान चट्टान खने दयेधुंकल ! 
थ्व संकटकालीन स्थितिइ 

थ: हे तनावनीगु आशंकाय्‌ 

भयाक्रान्त थौं हिमालय ! 


सरुवा ल्वय्‌ ला अवश्य मखु थ्व समस्या 

अयूसां सरय्‌ सरय्‌ जुया: वनाच्वन 

छगू थासं मेगु थासय्‌ 

छगू जिन्दगी मेगु जिन्दगीइ 

छगू वातावरणीय तत्वं मेगु तत्वय्‌ 

स्वस्वं हे हिमनदी न्ह्यानाबिल चुइका: जिन्दगी / बस्ति 
समुद्रया लःया सतह थाहांथाहां वया: त्वपुनाच्वन सि/ किनारा 
बाढीं गांगां त्वपुल/ त्वपुयावं च्वन 

वा सये न्ह्यः हे वामा ग्वारातुल, ध्वगित 

चलः वन गाँ/ पर्वत 

थ्व दक्वया अर्थ - 

अस्तव्यस्त जुजुं वनाच्वन पारिस्थितिक सन्तुलन 
वातावरण / जिन्दगी 

थ्व स्थिति नं 


च्यूता: मदु इमि/ थ्व युगया मनूतय्‌ 

इपिं ला व्यस्त - 

ह्यूपा: हयेगु भ्रमया माखापिखाय्‌ थःत स्वत्तुस्वकाः 

न्ह्याःवनाच्वंगु यात्राय्‌ .... दौडय्‌ ........ 

गामं नगर/ नगरं महानगर/ महानगरं महा-महानगर दयेकेगु कृतलय्‌ 
घरेलु कारखानां बृहद्‌ कारखाना स्थापना यायां वनेगु ज्याय्‌ 
प्राकृतिक श्रोतया अतिशोषण, अतिउपयोग यायेगु प्रयासय्‌ 

लिच्चःया वास्ता मयासे योजनायागु कार्यान्वयनय्‌ 

थ्व क्रमय्‌ ब्वाँय्‌ वॅवं हे/ यात्रा यायां हे 

छगुलिं मेगुया स्वापू चुंचुंदला वनाच्चंगु मचा: इमिसं 

थःगु हे ज्यां हिमालय जक मखु थःगु हे लकस नं चल: वंगु मचा: इमिसं 
इपिं ला ब्यस्त ..... दौडय्‌ ..... यात्राय्‌ ..... 

च्यूताः मदु इमि 

प्रदुषणं त्वपुयाः अशक्त यानाः यंकाच्चंगु चेतनाया 

फिसलय्‌ हिला: वनाच्चंगु बुँया/ ख्यःया/ क्यबया 

अपाङ्ग यानाः यंकाच्चंगु जीवनया 

अस्तित्व संकटय्‌ लाना: वनाच्वंम्ह हिमालयया ! 

“हिउँ आ: जक गन ना:गु खः धका ! 

न्हापांनिसें नायाच्चंगु हे दु 

थ्व अजुगति चायेमाःगु खँ हे मखु !” धाइपिं नं दु 

“हिउँ नाइ, हानं वइ, हानं त्वपुइ गुँ 

थ्व ला छगू क्रम खः 

थ्व क्रमयात, थ्व चाःह्यूगु गतियात आस्थाया !” धाइपिं नं यक्व हे दु 
“थ्व दकव जलवायु परिवर्तनया लिच्च: खः 

पारिस्थितिक प्रणाली तक नं अस्तव्यस्त जुजुं वनाच्चन 

कन्हयया स्थिति झन भयावह......!” वातावरणविद्तयगु हाथ्या । 

खः नं, थ्व स्थिति छकलं वःगु मखु 


बुलुहुँ बुलुहु सवत्तुस्वयाः बूगु खः 


थ्वया परिणति 
थौं हिमालय नं भोगय्‌ यानाच्वन 


अय्‌, हिमालयया परिचय» वया अस्तित्व ला 
हिउँ नं त्वपुनाच्वंगु गँ खः 

चट्टान चट्टानया गुं हिमालय मखु 

हिमालयया गतिहीन जीवन मयः 

थः हे न्हनाः वने नं मयः हिमालयया ! 

उकि थौं न्ह्यसः थंगु दु वं - 

“जिं थः यस्से छुं नं यानागु मदु 

अयसां 

थौं जिं थःगु पहिचान तक नं 

संकटकालीन स्थितिइ लाका च्वनेत बाध्य छाय्‌ ? 
सुनां याःगु ज्याया लिच्च: नं आक्रमण याकाः 
थःगु अस्तित्व तंकेमाःगु दण्ड छाय्‌ जितः ?.....” 
वर्तमानया दकसिबे तधंगु न्ह्यसः थ्व ! 

थ्व न्ह्यसःया मिं 

पुगु दु जित:/ जि दुनेया कवियात 

जिगु कवितायात । 


व न्ह्यसःया मिं 

इमित नं पुइमाःगु खः 

दनेमाःगु खः चेतना 

दनेमाःगु खः अभियान - थौं तक्कया म्वायेगु पहःया मूल्यांकन यानाः 
द्रपंयात चिडका: सन्तुलित लकस दयेकेत व्यवस्थापन यायेमा:गु खः 
गबले दिइगु खः इमिगु थ्व अर्थहीन यात्रा ....... अर्थहीन दौड ........ 
गबले थ्व सम्मोहनं न्ह्यलं चाइगु खः इपिं/ मनूत ? 
(गपायूसकं पूगु जितः थौं ! 

गन्याःगु छटपट थ्व जि दुनेया कविया !) 


जिला ब्यस्त - 
छेंया संरक्षण यायेगु अभियानय्‌ 


(१) थौंकन्हय्‌ 
न्ह्यलय्‌ नं/ ज्वलय्‌ नं» न्ह्याबले नं 
छेँ 

(विश्व/ देय» मंका:छेँ) 
जक खनिगु ल्वचं ग्रस्त जि ! 

+ + + + + 
विकासया इतिहास ताहाकः 
थाहां क्वाहां वं, घाज:मज: 
युद्ध” हार/ विजय» सृष्टि / विनाशया लँ ! 
व स्वत्तुस्वःगु लँय्‌ नं 
थःगु 'स्व'यात म्वाकाः 
छचाख्यरंया वस्तुत, जिन्दगीतनाप नं स्वापू तयाः 
अडिग जुया: दनाच्चंगु दु व छेँ ! 
न्ह्याथेंयागु ग्वःफसय्‌ नं 
न्ह्याथेंन्याःगु भ्वखाचय्‌ नं/ प्रकोपय्‌ नं 
अटल जया: धस्वानाच्चंगु दु व छेँ। 

+ + + + + 
व छेँय्‌, छँया छचाख्यरंया लकसय्‌ 
बिभिन्न पुचःत/ विभिन्न व्यक्तित 
वइ/ दिइ/ स्वइ/ वनी 
हानं वइ/ दिइ/ स्वइ/ वनी 
थ्व श्रृंखलावद्ध क्रमनापं 
चेतन, अचेतनया लबुत बुइकाः थःदुने 
कियावं च्वन इमिसं - स्वार्थया लागा 
गन बुइकाच्चन, ब्वलंकाच्चन षडयन्त्र ! 


षडयन्त्र 

थःत जक जिइकेगु/ थःत जक छिंकेगु / थःगु जक याना: कायेगु ! 
इया घड़िया सुँइयात थःत ल्वयेक: चाचा: हिइका: 
व्यवस्थायात नं थः न्ह्यागु दिशाय्‌ मोडय्‌ यानाः 

थौंयात, कन्हययात थः न्ह्याथें म्हितेतः 

थ: यःथें ईयात, हिउपाःयात न्ह्याकेत स्वयाच्वन । 

खः, इमिसं षडयन्त्रपूर्ण/ धोखां जाःगु खं प्वंकाच्चन - 
“वर्तमानया लागि 

थोंया विकासया लागि 

व छुँ पंग: 

उकि, आः ला थुना छवयेमा: व छेँ !” 

- छपुचःया निर्णय । 

“छुँ ला पुलां जुइधुंकल ! 

दुने नं, पिने नं हिइकाः 

न्हूगु हे स्वरुप बिइमा:, छगू बिस्कंपन बिइमाः !” 

- मेगु पुचःया प्रतिक्रिया । 
“थ्व छँय म्वायेगु भयाक्रान्त आ: ! 
उकि कि थ्व छे थुना: छवयेगु हे बेस, 
कि मेगु रुपं व्यवस्था यायेमा: !” 

- स्वंगूगु पुचःया धापू । 
थथें छगू धुंका: मेगु निणर्य/ प्रतिक्रिया/ बिचाः व्यक्त यानाः 
थः दुने नं स्वार्थया जाः ग्वयाच्वन इमिसं ! 
इमिगु नुगः चिधं ! 
इपिं गुबलें नं लँ जुइमफुत ! 
विश्वास याये मफुत इमिसं गुबले नं सुयात ! 
न्ह्याबलें सशंकित इपिं 
सशंकित इपिं - सुनानं म्वायेत स्वःगु प्रयासप्रति ! 
सशंकित इपिं - सुनानं लँ दयेका: न्ह्याःवनेत स्वःगु क॒तःप्रति ! 


अय्‌ ! गनं वनेगु, गथे म्वायेगु योजना खः इमिगु 


छुंहीन छेँया स्थिति बुइका: ? 
गनं वनेगु दिशाय्‌ व्यस्त इपिं 
छुंहीन छेँया स्थिति बुइका: ? 


(२) थ्व इलय्‌ जिदुने 
शंका, उपशंकाया कीत आलउल सनाच्वन 
जितः शंका वं - 
छेँ छँया अंगःया अप्पा अप्पा 
छपा: निपा: यायां लिकया यंका: ला मच्चं ला ? 
जितः शंका वं - 
छे छुँया धलिं छग: निगः यायां 
स्वहायेकाः यंकाः ला मच्वं ला ? 
जितः शंका वं - 
छुँ, छेँया बँ दकव फुक्क 
थःगु यानाकायेत अतिक्रमण यानाः ला मच्चं ला ? 
नामसारी याना: कायेत षडयन्त्र वया: ला मच्वं ला ? 
आः, आभास जुयाच्चन जित: - 
संपूर्णरुपं छे लिगिलिगि सनाच्वन ! 
संपूर्णरुपं छे धेधेचुलाः वनाच्वन ! ! 
अहो ! सुनां संकूगु खः थ्व छे ? 
सुनां घ्वानाः ग्वारातुइकेत स्वःगु खः थ्व छेँ ? 
शायद भसं !.... छिमिसं ! ......... कद 


(उफ, चक्रव्यूह दुने ! ....मुक्ति........... ! ) 


(३) निश्चय नं व छँ पुलां ! 
पुलां सां स्वापू दु - 
भीगु उपस्थितिनाप 
भीगु म्वायेगु पद्धतिनाप 
भीगु अस्तित्वनाप 
भीगु विकासनाप 


गय्‌ जिं स्वीकार याये - 

छँहीन छँयाजि : जि 

छँहीन छेंया छ : छ 

छँहीन छया की : भी 

थ्व लिच्च: स्वीकार्य मदु जित: - 

लः दकव फुक्क लाकाकायेका: खुसि जुयाः म्वायेगु शर्त ! 

लः बिनाया खुसि खुसि खयानं 

व ला सिफ फिस: 

सिर्फ बगर ! 

हरे ! छाय्‌ जिन्दगीत भी जुयाः, 

छप: जुया न्ह्याःवने मफुत - 

छगू हे उद्देश्यनापं/ छगू हे विशवासनापं/ छगू हे लँय्‌ 
(उफ ! गन्याःगु विडम्वना !) 


स्व, थ्व इलय्‌ 

छबथां थौंया जिन्दगीत/ न्हूगु पिंढीत 
न्ह्याःवनाच्चन चेतनाया ल्हा: जुयाः 
घ्वाना यंकाच्चन जिन्दगीतयूत 
षड़यन्त्रया प:खालं पिने 

मोह भंग यायां ! 

खः, थ्व इलय्‌ 

जि नं व्यस्त - 

छेँया संरक्षण/ संवर्द्धन यायेगु अभियानय्‌ 
थौंया जिन्दगीत नाप 

कन्हेया जिन्दगीतयूगु लागि । 


कवितां रित दायर या गु दु थौं! 


(१) थ्व संकटकालिन इलय्‌ 
व्यवस्थित जूसां दक्व अव्यवस्थित 
अनिश्चित प्रत्येक क्षण 

स्वस्वं हे बन्द, 

स्वस्वं हे जुलुस, 

स्वस्वं हे युद्ध, 

स्वस्वं हे घटना, 

स्वस्वं हे प्रकोप, 

स्वस्वं हे हत्या, 
थाःगाः तक नं काये मफुगु स्थितिइ 
ततःमतः क्यनाः वनाच्चन 
जिन्दगी / जिन्दगीया थौं, कन्हय्‌ ! 
खन, थ्व संकटकालिन इलय्‌ 
छुं नं थाःगाः मदु 
सुयागु नं थाःगाः कायेमफु 
अविश्वास छम्हं मेम्हनाप 
शंका छम्हं मेम्हलिसे 
षडयन्त्र छम्हं मेम्हसित ! 
चबुना वनाच्चंगु संचार माध्यमनाप 
संबायावन स्वापू - 


लागा व श्रोत नाप 
मनू मनूनाप 
थः थः हे नाप ! 
खः आः ला थन छुँ नं मालेगु व्यर्थ 
सुयात मालेगु नं व्यर्थ 
थम्हं थःत हे माले मफयाच्वंगु इलय्‌ 
कविता नं गनं खने मदु ! 
तन्ह दत कवितां दुस्वःतक नं मवःगु 
थन/ भीथाय्‌ । 
गुबले मदिक्क दुस्व: वयाच्वनीम्ह कविता, 
गुबले तन्हु तक्क नं वेपत्ता जुयाच्वनीम्ह व, 
गुबले मूच्छित जिन्दगीतय्‌त 
चेतनाया ल: हाःयाना: थनाच्वनीम्ह व, 
गुबले लँ तंपिं यात्रीतय्‌त 
दिशा क्यनाच्वनीम्ह व ! 
थोंकन्हय्‌ खने मदु व ! 
गन दु..... कविता .....? 


(२) छुं नं निश्चित मदु थन 
आः अले छु जुड तक नं धाये मफुगु ई 
खः, बिचा: तक हे मयानागु खं न्ह्यःने वयाः दंवइ 
न्ह्यपुइ छगू धुंका: मेगु विभिन्न द्वन्द्रयागु ल्वापुं 
त्रस्त यानाच्चनि कीत ! मनूतय्‌त ! 


उदाहरण : 
लँय्‌ वनाच्चन मनू 
मस्यू, थाःगाः मदयेक वःगु गोलीं घाइते जुल व । 
अन हे मन्त व ! 


थुगुसिइ हिमाल तसक नाल 
हिमताल नं तज्यात 

गां, गाँ जक मखु, 

यक्व जीवन नं त्वपुल ! 


अचानक सुनामी वल 

स्वस्वं हे ध्वस्त जुल छँ, बस्ती, जिन्दगी 
चुइके यंकल दक्व फुक्क ! 

तसक वा वल/ ग्वःफय्‌ वल 

चलः वन बँ, गुँ 

खुसि बाढी जुल, त्वपुल गां, लं, छे ! 
स्कूलय्‌ वःम्ह मचा 

बहन्हि जुल नं ल्याहां मव: 

अपहरण, साधारण घटना ! 

युद्ध/ देय्‌ देय्‌/ गां गां/ मनू मनू दथुइ 
ध्वस्त जुल दकव आधारत 

भताभुंग व्यवस्था ! 

गां गामं ल्यासेत अपहरण 

बलात्कारं त्रस्त जीवनत 

विरोध घुतकाः म्वायेत वाध्य स्थिति ! 
मोटरं क्यल 

लँय्‌ वनाच्चंम्ह ज्याथयात ! 

च्यूताः मदु मनूतय्‌ : यन्त्रतय्‌ ! 


विकासया दौड 

लिच्च: धुलं, कृं आक्रान्त परिवेश 

ल्वयूया कीतयूसं आक्रमण जिन्दगीतयत ! 
दिशाहीन ल्हा:या संकेतय्‌ 

ब्वाँय्‌ वनाच्चन ल्यायम्हत/ ल्यासेत 
इमित उपहार घाइते थौं, अपांग कन्हे ! 
थन्याःगु घटनाय्‌ 

थन्याःगु षडयन्त्रय्‌ 

गथ: थें जिन्दगी न्यला: वःसां फ्यने मफु ! 
फ्यनेत, फ्यना: सर्गः जुयाः म्वायेत 

बः बिइत नं 

कविता मव: ! 

गन दु कविता ? 


(३) कविता 
इमिसं त्वंकूगु अयलाखं कायेकाः 
भट्टी ग्वारातुला: ला मच्चं ला ? 
(छु भर !) 


धतुरोया नसाया प्रभावय्‌ थःत तंकाः 

विभिन्न बिचा:या माखापिखाय्‌ ततःमतः क्यनाः ला मच्चं ला ? 
(छु भर !) 

कवितायात 

सुनां अपहरण याना: 

खिउँगु गोदामय्‌ कुना: ला मत ला ? 


तयातःगु धरापय्‌ लाना: 
वेहोश जुया ला मच्वं ला लँय्‌, बनय्‌ ? 
(छु भर !) 


बलात्कारया षडयन्त्र खना: ग्यानाः 
गनं सुपिला ला मच्चं ला ? 
(छु भर !) 


गन सुलाच्चन ................. ए. ........: ? .. ! 

अय्‌, कविता ला स्वयं 

फय्‌/ ल:/ जः खः ! 

वयात सुनां नं चिना: तयेफइ मखु 

कना: तयेफइ मखु 

पना: तयेफइ मखु 

कविता कविता खःसा मि जुइ व, मि जुइमा ! 

कविता कविता ख:सा ग्वःफय्‌ जुइ व, ग्वःफय्‌ जुइमा ! 

कविता कविता खःसा लः जुड व, ल: जुइमा ! 

कविता कविता ख:सा ज: जुइ व, जः जुइमा ! 

कविता कविता खःसा चेतनाया ल्हा: जुइ व, 
चेतनाया ल्हा: जुइमा ! 

नत्र वया अस्तित्व हे छु दु?! 


(४) जि थ्व युगया कवि 
(थ्व युगया सः ! थ्व युगया ल्हा: ! ) 
प्रत्येक जिगु अनुभूतिनापं 
जीवन्त पुसा जुयाः 
चेतनाया तरंग बुइकीम्ह व कविता 
थौं नं मवः 
(आश्चर्य ! 
उफ, आः याक: जिगु बिचा:/ जिगु अनुभूति ! ) 


(५) जिं कवितायात माला: जुया 
थःगु बिचाःया तरंग नाप 
मनूतयगु संवेदनशील भावनानापं 
उपेक्षित जुया म्वायेत वाध्य जिन्दगीयागु ईनाप 
म्वायेत ल॑ मालाच्वंगु निवेदननाप ! 
अचानक नापलात कविता 
आक्रोशित व - 
थःगु अधिकार हनन यानाच्वंगु व्यवस्था प्रति ! 
विरोध दु वया - 
म्वायेगु लागि बुद्धियात मिया जुइत वाध्य यानाच्वंगु पद्धतिनापं ! 
कविताया आरोप दु - 
(१) दकव फुक्क लँ बन्द यानाः 
क्वथाया परिधि दुने लिरुथिरु जुया च्वनेत 
वाध्य यानाच्चगु श्रृंखला प्रति । 
(२) सान्त्वना बिइत नं बञ्चित यानाः 
सिर्फ वाथावाथा कनाच्चंगु जिन्दगी 
थम्हं हे स्वयाः च्वनेमाःगु पद्धति प्रति । 
(३) दिशा संकेत यायेगु दकव फुक्क ज्याभः लाका: कायेका: 
विकासया यात्राय्‌ ब्वति कयाच्चना धयागु भ्रमय्‌ म्वानाः 


सन्तोष तायेका च्वनेमाःगु स्थितिप्रति ! 
कविता ला स्तव्ध - 
मनूत खनाः मखु / मनू दुनेया पशुत्व म्वानावःगु खनाः 
सः खना: मखु / खोर, यातनाग्रस्त जीवनत खनाः 
बिचा: खना मखु / षडयन्त्रया जालया सशक्त पला: खनाः 
(असह्य थ्व स्थिति वयात ! ) 
उकिं, कवितां रित दायर याःगु दु थौं - 
- थम्हं उपयोग यानाच्वंगु अधिकारयात 
प्रयोग यायेत नं बञ्चित याःगुया विरोधय्‌ ! 
- बिचा:/ अनुभूति : चेतनाया ल्हाः 
व ल्हाःयात गर्भपात यानाच्वंगुया विरोधय्‌ ! 
- अनुभूति न्हापा हे दयेकातःगु थासाय्‌ 
अभिव्यक्त याना च्वनेमा:गु क्रमया विरोधय्‌ ! 


पद्धति दुने कयकना: 

ग्वन्हु म्वायेफइ 

अनुभूति / चेतना / जिन्दगी ? 
थौं इलं नं संकेत याःगु दु - 
सुयागु नं आश्वासनया आधारय्‌ मखु 
सुना नं छुँ याइ धयागु भ्रमय्‌ मखु 
थः थम्हं हे लँ दयका: 

पंग: दकव फुक्क चिडका: 
न्ह्याःवनेमाः आः 

कविता / जिन्दगी 

न्हूगु दिशा जुया । 


स्वतन्त्रता 
सम्पूर्णरूपं थ: हे स्वतन्त्र ! 


युद्धय्‌ व्यस्त 

मनू मनूत / देय्‌ देय्‌त 

बँय्‌ तिकिनंगु हि / बँय्‌ न्ह्याःगु हि 
चां / फिं / धुलं त्वपुल 

तन अस्तित्व ! 

अहो ! बुया मव: छुं नं 

न वनस्पति, न कि, न जीवन 
(गन्याःगु अर्थहीन हिया मू थ्व !) 


युद्धया लिच्च: 

देयपाखें देय्‌ अधिनस्थ जुल 
उपनिवेशीत देय्‌ घोषणा जुल ! 
मनुखं मनू अधिनस्थ जुल 


सीमा दुने कैद जुल इमिगु स्वतन्त्रता ! 
(उफ ! हानं हानं दोहरय्‌ जुयाच्वन इतिहास !) 


अय्‌, देययात अधिनस्थ यायेवं तुं 
उपनिवेशीत देय घोषणा यायेवं तुं 

स्वतन्त्रता : ज्वालामुखिया मि न्ह्याबलेंया लागि अथें सीना वनि ला ? 
स्वतन्त्रता : खुसिया लः अथें सुना: वनि ला ? 
मनूतयूत पंज:दुने कैद यायेवं तुं 

मनूदुनेया 'स्वं' आत्मसमर्पण याइ ला ? 

स्व, ई साक्षी दु - 

इया हिउपाः नाप 

अधिनस्थ देय्‌ ८ उपनिवेशीत देय्‌ 

स्वतन्त्र जुया थः हे थः जुयाः दंगु दु । 
अधिनस्थ मनूत मुक्त जुयाः 

सर्गः थें चकनाः म्वाःगु दु । 

न्यं, थ्वया अर्थ - 

स्वतन्त्रता सम्पूर्णरुपं थः हे स्वतन्त्र ! 

पशुत्वं ग्वःगु जाल दकव फुक्क चचफुया: 
जीवन्त धाः जुया हे म्वाइ 

स्वतन्त्रता / देय्‌ / मन्‌ । 


डा. आनन्द जोशीया 
कविताया घल: व प्रकाशन विवरण 
(काल क्रमानुसार, ने.सं. ११२६-११३४) 

२०६६), पौ ५ । 

१०. दिशाहीन ल्हाःतयूसं क्यंगु लँ व चेतनां थनाब्यूम्ह मनूया दिशा संकेत, 
नःलि, दँ ६, ल्या: ७, ने.सं. ११३१, (वि. सं. २०६७), पौ ३-४ । 

१२. जि ला ब्यस्त - छेँया संरक्षण यायेगु अभियानय्‌ नःलि, दँ ८, ल्या: ४, 

१४. चेतनाया लबु दनेमाः आः जिन्दगीतयूके 

१५. खँग्वःया जीवन्त प्रयोग 

१६. मनूदुने ब्वलनाः वंगु प्रदूषणं भयाक्रान्त जि, थायूभु (वि. सं. २०७०), 


१७. बिस्कं अनुभूति, बिस्कं ल॑, थौंकन्हे, दँ ६३, ल्या: ३, ने.सं. ११३३, (वि.सं. 
२०७०), पौ १५-१७ । 


१८. श्रृंखलाहीन बिचा:तयगु मुहान जि, नःलि, दँ ८, ल्या: १२, ने.सं. ११३३, 
(वि.सं. २०७०), पौ ३-४ । 

१९. मू धालं विस्थापित जि, तर जि म्वाये आः थः हे जुया: थौंया कविता, द॑ 
१, ल्या: १, ने.सं. ११३४, (वि.सं. २०७०), पौ १३-१४ 


२०. कवितां रित दायर याःगु दु थौं ! थौंया कविता, दँ १, ल्याः १, ने.सं. 
११३४, (वि. सं. २०७०), पौ १४-१६ | 


२१. स्वतन्त्रता सम्पूर्णरुपं थः हे स्वतन्त्र ! पलिस्था, द॑ २२, ल्या: २२, ने.सं. 
११३४, (वि. सं. २०७०), पौ ४८ । 


डा. आनन्द जोशीया काव्यवारे 
समालोचकतयगु धापू 


(कालक्रमानुसार, ने.सं. १०८६-११३३) 


७ कविं अवश्य नं असन्तोष, विद्रोहया सः थ्वयूकू तर उग्रवादी वा यथार्थया 
सिमानां पिने वना: मखु कलात्मक ढंग शूक्ष्म शैलीया प्रवाहं थःगु अनुभूतियात 
व्यक्त याये फुगु हे विशेषता खः । 
- पुष्प चित्रकार, १०८६ जिगु मिखाय्‌ “गाजलं दाःगु चा” 
“गाजलं दाःगु चा” सकलें दं प्रकाशन, ख्वप । 


न थृथायया हे थ्वयूकःया कवितां ज्वंगु विषयवस्तुया गाम्भीर्य, दुष्टिकोणया 
विस्तीर्णता वा न्यंकादीगु सःया सशक्त गुणं याना थ्वयूकलं थः ज्वलिंज्वःपिं 
कविपिंनाप पानाच्चंगु थःगु हे बिस्कं कवि - व्यक्तित्व पलिस्था याये फयेधुंकल 
- नेपालभाषा न्हू कविताया गोथिक महल रुपय्‌ । 
- प्रा. डा. कमलप्रकाश मल्ल १०८८, सिंकःमिया स्वाने, 
पौ १५२, प्रा.डा. जनकलाल वैद्य (११००)या च्वसु आनन्द 
जोशीया “विस्थापित जि - जि मखु”, विस्थापित जि - जि 
मखुया भूमिका, पासा मुना येँ। 


० वर्तमानप्रति असन्तोष व्वइबलय्‌ आनन्द जोशीयाके थें जा:गु विद्रोहया सः 

सुइकें तायेमदु वर्तमानप्रति मेमेपिं कविपिं नं असन्तुष्ट खःसां ।............. 
- प्रा. डा. सुन्दरकृष्ण जोशी १०९०, न्हू कविपिनि न्हू 
लपु, सितु, ल्या: ३३ । 


७ आनन्द जोशीजु मूलतः कवि खः । वयूकलं ......... स्यल्लाःगु कविता 
च्चयादी । आनन्दजुं थःगु कविताय्‌ समाज - व्यवहारया कटु सत्य तीब्र 
भाषाय्‌ प्वंका दी । वयूकलं नेपालभाषाय्‌ छगू न्हूग॒ क्षेत्रया कविता च्वयादीगु 
दु - नगरबोधया । 
- काशीनाथ तमोट, १०९६, नेपालभाषाया आधुनिक 
काव्य......., नेपालभाषाया आधुनिक कविता, पासामुना, 


> 


यँ। 
७ नेपालभाषा साहित्य क्षेत्रय्‌ दकलय्‌ पूवंक “आधुनिक” कविता धायेछिंगु 
प्रवाह कवि आनन्द जोशीया रचनाय्‌ खनेदु । 
- प्रा. माणिकलाल श्रेष्ठ, १०९७, “ससिवा” संकलनय्‌ 
प्रगतिवादी प्रवाह, ज्वलान्हायूकं, ल्या: ६ । 


७ नेपालभाषाया आधुनिक कविपिनि भवलय्‌ कवि आनन्द जोशीं थः ज्वलिंज्वः 

कविपिनि बिचार व भावय्‌ सामञ्जस्य निर्वाह याना नं विशेषत: मनू दुनेया 

मनूया अस्तित्व अन्वेषण यायेगुली थःगु हे बिस्क व्यक्तित्व न्ह्यब्वयादीगु दु । 
- प्रा. डा. जनकलाल वैद्य, ११००, विस्थापित मखुम्ह 
'जि'यात ब्वनाःलि, आनन्द जोशीया “विस्थापित जि-'जि' 
मखु” कविता संग्रहया भूमिका, पासामुना, यें । 


७ विश्वजनीन भावनायात स्थानीय परिवेशय्‌ ल्वइकथं सार्वजनीन स्वरुपय्‌ 
दुत हया: नेपालभाषाया काव्य विधाया स्वापू विश्वया अन्य भाषाया काव्य- 
विधालिसे हनेगु वयकःपाखें उत्थें हे न्ह्यथने-बहगु ज्या नं जूवंगु दु । म्हिगः 
तकयागु रोमानी शिल्प व शैलीया थासय्‌ थौंयागु वस्तुगत तथ्यं घ्वाःगु चातुर्य 
व प्रविधियात बः बिया: छत्वाथ: च्वय्‌ थकायेगु ज्या नं जूवंगु दु । 
- माधवलाल कर्माचार्य, ११०२, आनन्द जोशी जि 'जि' 
मखु, 'खेलूइताः, ल्या: ३ । 


७ आनन्द जोशी नेपालभाषा काव्यया छगू अलग शैली व परीपाटीया कवि 
खः। ...... निश्चय नं थ्व पिढींया मेपिं कवित स्वया: जोशीजुया काव्य- 
परिवेश तव्याः जू, बौद्धिक धरातल च्वन्ह्या, अयजूगुलिं गुगु ब्यापक दृष्टिकोणं 
जीवनयात स्वयेगु वय्‌कःया प्रयास खः व वर्तमानय्‌ उकिया उपहास्य स्वरुपया 
चित्रणं गुगु संदिग्धता, अतृप्ति व व्याकूलता व्यक्त जुगु दु, शायद उगु तंय्‌ 
तक मेपिं मथ्यं । ........ समग्र रुपय्‌ स्वयेबले मेपिं स्वयाः जोशीजु न्हू ताइ 
- वयूकःया उक्ति, प्रतिकत, उपमेय वस्तुत, कथ्य व शैलीया विलक्षणत 
फुक्क, फुक्क । ख: नं जोशीजुया कविया खोज नविनता व प्रयोगशीलताया 
पाखे न्ह्यानाच्चंगु दु । 

- कृष्णचन्द्र सिंह प्रधान १०९३, समसामयिक नेपालभाषा 


कविताया स्वरुप - छगू परिचर्चा, “आभा”, द॑ १, ल्या: ६ 
(आधुनिक नेवारी कविता अंक) । 
० झीगु कविताय्‌ दकलय्‌ पाःगु पहः व बौद्धिक ज्वलं आनन्द जोशीया 
कविताय्‌ दु ।....... नेपा:या दबुलिइ नेपा: पिनेया संसार घयपुया: न्ह्यानाच्चंगु 
नीगूगु शताब्दीया समानान्तर आधुनिक मनू व अमिगु बिडम्वना, दुर्भाग्यप्रति 
विशेष चिन्तित बौद्धिकता जोशीया चिन्तनया परिवेश जूगु दु । 
- कृष्णचन्द्रसिंह प्रधान, ११०३, विद्रोह व बौद्धिकताया 
कवि आनन्द जोशी, कला; ल्या: ७, दँ ८ । 


७ थौंया मनूया जीवनय्‌ लानाच्वंगु घाः, दुःख, वेदना, हिइमहिइ, पीडा, 
वाध्यता, विवशताया उच्छास अले जीवनबोध, अस्तित्वबोध वयूक:या कवितात 
ख: । आर्थिक, राजनैतिक, सामाजिक यन्त्रणा, द्वन्द्व, विज्ञानया प्रगतिं हःगु 
यान्त्रिकतां थला क्वला: जुयाच्चंगु जीवनया चित्रण, हरेक विषम परिस्थिति नं 
लुतुंलुया सातुंसाला जीवनया मूल्य, जीवनया अस्तित्व, अले जीवनया महानताया 
बोध वयकःया कवितात खः । ....उकिं कवि आनन्द जोशीयात जीवनवादी, 
मानवतावादी, प्रगतिवादी कवि धायेत लिचिलेमा:गु मद्‌ । 

- बालगोपाल, ११०५, “विस्थापित जि-“जि” मखु” दुनेया 

कविताय्‌ दुनाः, न्हू युथ, स्वलापौ, दँ १, ल्याः २। 


७ आनन्द जोशीजुया “विस्थापित जि - 'जि' मखु” यात छगू सम्पूर्ण प्रतीकात्मक 
महाकाव्य मधासेँ मगा: । थ्व महाकाव्यया कवियात भीसं न्हूगु आयामया 
प्रवाह हःम्ह धकाः मधासें मगाः । 
- ब.आ. कनकद्वीप, १११०, न्हूगु आयामया प्रवाह आनन्द 
जोशी, स्वनिगः, ल्या: ४ । 


७ वयूकःया कविताय्‌ असन्तोष दु, विद्रोह दु, अझ परिवर्तनया चाहना नं दु 
तर अथे खःसां राजनीतिक सिद्धान्तया लेबल धाःसा तिका मजू “विस्थापित 
जि - जि' मखु” सफू थुकिया दसि खः । 
- मल्ल के. सुन्दर, १११०, नेपालभाषाया आधुनिक कविता 
- ऐतिहासिक रुप-रेखा, सितु, ल्या: ७७। 


७ बांलागु कविता भावुकता व शब्द चित्रया छगू सन्तुलन खः। वयकःया 


आपालं कविताय्‌ थुगु सन्तुलन दया चेतना अभिव्यक्तिया प्रस्तुति कथं छगू 

घनिभूत तरंगया अनुभूति ब्वमिया नुगलय्‌ थनाबिइगु गुण दुगुलिं हे विद्वान 

समीक्षक भाजु डा. कमलप्रकाश मल्लं गनं मेथाय्‌ वयूक:या कवितायात 

गोथिक महलया उपाधी ब्यूगु जुइमा: । वयूकलं छ्यलादीगु शब्द चित्रतसें 

नेपालभाषाया साहित्यय्‌ अभिव्यक्ति क्षमता व गुणस्तरयात हे थकयाबिइ । 
- डा. केशवमान शाक्य, १११२, आनन्द जोशीया कविता 
: विविध प्रतीकवादया छगू सशक्त छयला, आखे, द॑ २, 
ल्या: ७। 


७ नेपालभाषा समकालीन कविता ख्यलय्‌ छग: धिसिमिसि धाःगु थां कवि 
आनन्द जोशी खः। .... गुम्हेसिगु चर्चा बिना समकालीन कविता ख्यःया 
चर्चा पूवनी मखु । 
- इन्द्र माली, १११३, आनन्द जोशीया कविता मुना 
“कोशल्वंह”या द्यबःया ल्यूने । 


७ कवि आनन्द जोशी नेपालभाषा चिनाखंँ ख्यःया न्ह्यथनेबहम्ह व प्रतिनिधि 

आधुनिक कवि खः। विशेषरुपय्‌ वयकः चेतना व विद्रोहया कवि खः । ...थः 

ज्वलिंज्वःपिं कवितसिबे बिस्कं हे पहः, शैली व स्वरुपया वयकःया कवितात 

जीवनया तव्याः व त:जाः, स्वतन्त्रता व चकंगुपन व विद्रोह व चेतनाया 

महत्ताय्‌ केन्द्रित जुयाच्चंगु दु । सरल तर वैचारिकतायुक्त सहजतां जाःगु 

बिम्बतयूगु व्यापकतां वयूकःया कवितात पठनीय जक मजुसे मननीय नं जू । 
- ध्रुव मधिकर्मी, ११२६, पुनर्जागरण, २०६२, श्रावण ११, 
मंगलबार, पेज ६ । 


७ न्हू कविता आन्दोलनया छम्ह शिखर कवि खः आनन्द जोशी । न्हू कविताया 
छगू बिस्क प्रवाहयात कवि आनन्द जोशीं नीस्वना उकिया विकास नाप या:गु 
दु।....... थः समकालीन प्रतिनिधि कविपिनिगु नाप पला: छिना बिस्क सौदर्य 
व शिल्पं थःगु बिस्कं म्हसिका किइफूगु हे कवि आनन्द जोशीया विशेषता 
खः ।” 
- इन्द्र माली, ११३३, डा. आनन्द जोशीया “तज्याःगु 
फुजियामा : विद्रोहया छसः”या द्यबःया ल्यूने । 


डा. आनन्द जोशीया थौंतक (ने.सं.१०८३ - ११३४) प्रकाशित 
कविताया घल: 


तज्यागु फुजियामा : विद्रोहया छस: 


१) मांया म्हगस 

२) चिकिचा व्यागु लँय्‌ 

३) इतिहास दुने धर्मादित्य 

४) मोक्ष जुई मफुगु दुर्वाशाया श्राप = वाध्यतां कःगु जीवन व निग: 
मिखा 

५) म्वायूगु छगू जक लूँ 

६) 'देशे मरु भया'लय्‌ 'ल्हाःमदुगु जीवन’ ब्वयूत स्वइच्चना 

७) तज्यागु फुजियामा : विद्रोहया छस: 

८) लाशतयूत सिथं यंकेमफुगु थ्व युग : लुसिपसया म्ह्यायपिन्त बलात्कार 
याय्‌ मफुम्ह जि 

९) विद्रोह यायूत स्वस्वं हे सीमाम्ह प्रमिथियूस 

१०) छक्वलं सभ्य जुइगु - छगू अभिशाप 


विस्थापित जि-'जि' मखु 


११) व ला खुसि खः 
१२ ह्याँउ सर्गः 
१३) सोतिपाँचं चिना: लुत्तुलुयाः यंकातःम्ह दुगु - व ला जि ! 


SSS 








१४) पाःलूथाय्‌ न्ह्यायेवंतु ल: खुसि मखु 

१५) मृत्युया चक्रब्यूह त्वा: थथें हे जिन्दगी न्ह्यानाबी... 
१६) ल्हाःया खुसियात प्वंकेमाः थ्व फिसलय्‌ 

१७) वसन्त अथें हे लिहाँ वन 

१८) च्वापं त्यला यंका च्वंगु जिन्दगी..... 

१९) छगू दे बुइ....... 

२०) भीगु वर्तमानया बँइ भीसं हे पुसा पिइमा:गु खः 
२१) पञ्जः दुने लाःम्ह मनूया हिइमिइ चाःगु सः 

